description: Riigi muinsuskaitseamet otsustas mitte kooskõlastada Tauno Kangro 24-meetrise Kalevipoja skulptuuri rajamist Tallinna lahte.

title: Muinsuskaitse ei taha Tallinna lahte Kalevipoja kuju

maintext:
«Mitte nõustuda hoonestusloa menetluse algatamisega ning uue visuaalse dominandi rajamisega Tallinna vanalinna kaitsevööndisse, Orlovi lossi ja Maarjamäe memoriaali vaadete ette. Kavandatav asukoht jääb muinsuskaitseala kaitsevööndisse ja looks uue visuaalse dominandi Tallinna vanalinna nö kilukarbivaate ette Pirita teel,» põhjendab muinsuskaitseamet oma otsust.
«Kavandatav asukoht Maarjamäe suvemõisa lossi jt Maarjamäe suvemõisakompleksi kuuluvate ehitismälestiste ees muudaks vaateid merelt mälestistele ja vastupidi ning oleks oma suure kõrguse tõttu ehitismälestistega konkureeriv,» selgitatakse Tehnilise Järelevalve Ametile saadetud kirjas.
Veel kardetakse seda, et Kalevipoja skulptuur võiks hakata visuaalselt konkureerima ka kavandatava kommunismiohvrite memoriaaliga, mida riik praegu Maarjamäele kavandab.
Juhuks, kui skulptuuri rajamiseks vajaliku hoonestusloa menetlus siiski algatatakse, seab muinsuskaitseamet terve rea tingimusi.
«On vajalik läbi viia keskkonnamõjude strateegiline hindamine, milles käsitletakse põhjalikult mõjusid kultuuripärandile (Maarjamäe suvemõisakompleks, Maarjamäe memoriaalkompleks, vanalinna vaated, samuti Laululava jm), mida 2006. a koostatud keskkonnamõjude eelhinnangus tehtud ei ole. Lisaks tuleb KMH raames läbi viia allveearheoloogilised uuringud, et välja selgitada laevavrakkide jm veealuse kultuuripärandi olemasolu. Analüüsida tuleb mõjusid ja mitte ainult ehitise alal, vaid ka selle mõjualal ja uuringute tulemused lisada KMH-sse. Tuleb arvestada nii ehitusaegset mõju kultuuripärandile, kui ka hinnata mõjusid järgneva 50 aasta jooksul – nii kauaks on küsitud hoonestusluba. Alles allveearheoloogiliste uuringute tulemuste ja KMH alusel on võimalik otsustada, kas skulptuuri püstitamine on võimalik,» on muinsuskaitseameti seisukoht.
Skulptor Tauno Kangro tuli meres kodu poole sammuva Kalevipoja kuju ideega välja juba eelmise sajandi lõpus. Tookord jäi asi pooleli eeskätt vette ehitamist puudutava seadusandluse puudulikkuse tõttu. Samuti kadus linnavalitsusel üha pingelisemaks muutuvas majandusolukorras huvi skulptuuri rahastada.
Tänavu kevadel tuli Kalevipoja kuju jälle jutuks. Nüüd lubab selle rajamise kulud katta MTÜ Kalevipoja Kojutulek. MTÜ on linnavalitsusele esitanud kalkulatsiooni, milles on kuju orienteerivaks hinnaks märgitud 2,75 miljonit eurot. Sellest maksab kuju teostamine 1,5 miljonit, aluse rajamine 500 000, kuju paigaldus ja elektritööd 500 000 ning projekteerimine ja üldkulud 250 000 eurot.
Kalevipoja skulptuurile on vastuseisu avaldanud ka kultuuriministeerium.


description: Tallinnas Rotermanni kvartali lähistel Hobujaama bussipeatuse juures juhtus täna hilisõhtul õnnetus, kus mees jäi bussi alla ja hukkus.

title: Fotod: Tallinnas Hobujaama bussipeatuse juures jäi mees bussi alla ja hukkus

maintext:
Reede õhtul kella 23 ajal jäi Tallinnas Hobujaama bussipeatuse juures linnaliini bussi alla mees, kes hukkus saadud vigastustesse sündmuskohal, teatas Põhja prefektuur.
Põhja prefektuuri kesklinna jaoskonna välijuhi Jüri Härma sõnul on õnnetusest vaevalt tund möödas ning selle lõplikest põhjustest on veel vara rääkida.
«Esialgse info alusel astus mees ootamatult sõiduteele ning bussijuhil ei õnnestunud otsasõitu vältida,» ütles Härma. «Hetkel töötavad õnnetuspaigas politseinikud, kes viivad läbi esmaseid menetlustoiminguid ning koguvad infot pealtnägijatelt,» lisas Härma kella poole ühe paiku öösel.
Põhja prefektuuri pressiesindaja Helen Uldrich ütles, et bussijuht oli kaine, jalakäija võimalik joove on väljaselgitamisel.
Õnnetuse täpsemad asjaolud on selgitamisel.

fasttext_language: et


description: Maardu linnavalitsuse istungil tunnistati Maardu linna esimese ja kauaaegse linnapea Georgi Bõstrovi mälestuse jäädvustamiseks korraldatud skulptuuride  ideekonkursi võitjaks Aleksander Litvinovi töö.

title: Bõstrovi ausamba ideekonkursi võitis Aleksander Litvinovi töö

maintext:
Kokku laekusid konkursile kolme autori eskiisid, mis olid vormistatud paberil ja mudelitena ning kujutasid erinevatel postamentidel Bõstrovi büsti või täisfiguuri pingil istumas.
Maardu linnavalitsus korraldas Maardu Vaba Aja Keskuse ruumides avaliku väljapaneku, mille eesmärgiks oli anda ka linnaelanikele võimalus oma arvamuse avaldamiseks. «Aleksander Litvinovi töö - pronksist büst postamendil - pälvis linnaelanike ja Bõstrovi lese suurima poolehoiu ning linnavalitsus otsustas jätkata koostööd selle autoriga,» teatas Maardu linnapea Vladimir Arhipov.
Kuna ka teised esitatud tööd vastasid konkursi tingimustele, otsustas linnavalitsus premeerida kõiki autoreid võrdse summaga, milleks on 500 eurot. Kuju tegelik maksumus selgub pärast lõpliku pakkumuse saamist. Võidutöö püstitamine Kellamäe parki on kavandatud järgmise aasta kevadesse.


description: Postimehe fotograaf Eero Vabamägi käis eile õhtupoolikul Tallinna lennuväljal jäädvustamas, kuidas lennukid suure tuulega õhku tõusevad ja maanduvad. «Nagu näha siis just mugav neil maanduda pole,» tõdes ta.

title: Video: lennukid tormituules


description: Mullu Tallinna kesklinnas juhtunud 13 vigastatuga suuravariis osalenud Mercedese juht Eve on üks neist neljast kannatanust, kes sai õnnetuse tagajärjel raskelt viga. Tänast kohtuotsust õnnetuse põhjustaja, 23-aastase Oliver Kobingu suhtes, peab ta naeruväärselt leebeks, mis saadab ühiskonnale täiesti vale signaali.

title: Suuravariis raskelt viga saanud Mercedese juht peab õnnetuse põhjustaja karistust liialt leebeks

maintext:
Eve sõnul tuli tänane otsus mõista suuravarii põhjustaja kaheks aastaks ja kaheksaks kuuks tingimisi vangi üllatusena nii temale kui ka teistele kannatanutele. Prokurör Rainer Amur ja kannatanute esindaja vandeadvokaat Indrek Sirk taotlesid Oliver Kobingule kaheksa kuud šokivangistust, ent kohus leidis tänase otsusega, et see pole põhjendatud.
Loe pikemalt siit: Harju maakohus mõistis suuravarii põhjustaja tingimisi vangi
«Tegelikult sai sellega ühiskond signaali, et me võimegi teha ükskõik mida ja karistamatult tegutseda, mõtlemata tagajärgedele. See ongi see karistamatuse tunne, mis üha süveneb ja me näeme seda iga päev liikluses,» rääkis Eve.
Võttes arvesse, et mullu kevadel Tallinna kesklinnas juhtunud avarii on viimase kümne aasta üks suuremaid avariisid Eestis, peab ta Kobingule määratud karistust naeruväärseks.
«Sõnum peaks olema karmim, et kui sa nii teed ja oled vastutustundetu, siis sa pead ka karistust kandma, et kas või oma tegude üle järele mõelda,» märkis ta.
Kannatanud ei soovinud noormeest pikaks ajaks vangi saata, kuid need mõnedki kuud oleks nende arvates noormehele ära kulunud, et ta saaks oma tegude üle järele mõelda ja end analüüsida.
«Kui noormees, kes tegi teadlikult kõike valesti - ületas kiirust, oli joobes ja sõitis teadlikult punasega tulega ristmikule -, mõistetakse vaid tingimisi vangi, ei jõua noorteni ega tulevaste roolijoodikuteni see sõnum, mis peaks nendeni jõudma. Nad ei saa siit õppetundi, et oma tegude eest peab vastutama, et selline asi pole õige ega aktsepteeritav,» ei mõistnud Eve.
Süüdistuse kohaselt juhtis alkoholi tarvitanuna, kuid mitte kriminaalses joobes Kobing mullu 16. mail hommikul kella 9.30 paiku mootorsõidukit BMW, liikudes Tallinnas mööda Tartu maanteed Liivalaia tänava poolt Peterburi tee suunas.
Asudes keelava fooritule ajal ületama Tartu maantee ja F.R.Kreutzwaldi tänavate reguleeritud ristmikku, sõitis ta otsa Tartu maanteele lubava fooritulega vasakpööret teinud mootorsõidukile Mercedes-Benz, mida juhtis Eve.
Teel lillelaadale
Kokkupõrke tulemusel paiskusid mõlemad mootorsõidukid üle Tartu maantee keskel oleva ohutussaare, kus viibisid jalakäijad.
Tol hommikul oli Eve teel lillelaadale. Temaga oli autos veel viis inimest, teiste seas 10-kuune pisipoiss, kes toimetati kergemate vigastustega Tallinna lastehaiglasse, ja tema 15-aastane õetütar, kes sai samuti raskelt vigastada.
Eve oli pärast õnnetust kolm kuud voodirežiimil, ülejäänud kolm kuud püüdis ta taas jalule saada. Selja- ja kaelavaludega tuleb tal aga siiani elada. Kuid kõige raskemad on tema sõnul emotsionaalsed üleelamised, mida ei ole kuidagi võimalik sõnadesse panna. «Hingehaavad jäävad. Nii kui vaiksem hetk tekib, meenub kogu läbielamine ja šokk.»
Tal on hea meel, et kõik lõppes siiski õnnelikult. «Olen aga korduvalt näinud õudusunenägusid, mis oleks võinud juhtuda, kui ma poleks tol hetkel suutnud pidurdada ja ta oleks sõitnud ukse poolt sisse. Mis minust siis järele oleks jäänud? Või kui ma poleks ette sõitnud - mis jalakäijatest oleks järele jäänud?» mõtiskles ta.
Ainus hea, mis avarii tagajärjel sündis, oli see, et nüüd väärtustab ta rohkem oma lähedasi, aga ka iseennast ja oma aega.
Ühes teise kolme kannatanuga, kes said raskelt viga, soovis ta avarii põhjustajalt ka mittevaralise kahju hüvitamist. Kohus mingil määral rahuldas nõude, kuid see polegi Eve sõnul kõige olulisem. «Asi ei ole rahasummas, sest kogu seda valu ja vaeva ei korva ükski summa,» lausus naine.
Ühendust ei võtnud
Kõige kummalisemaks peab ta aga seda, kuidas noormees kohtusaalis pisarsilmil kahetsust väljendas, kuid samal ajal pole ta siiani tema pere ees vabandanud.
«Ma ei näe nende pisarate taga siirust,» tõdes Eve. «Ta ütles, et mõtleb sellest iga päev, kuid meie peame sellega iga päev elama. Tänaseni pole ta isegi vabandust palunud ja siinkohal ei pea me silmas lilleõit või emotsionaalset kirja, vaid soovime lihtsalt kuulda, et ta tõesti kahetseb.»
16. mail tähistavad Eve ja tema 15-aastane õetütar oma teist sünnipäeva. Nad püüavad juhtunust üle olla ja oma eludega edasi minna. Varsti ehk õnnestub kõik selja taha jätta, kuid enne veel ootab neid ees kohtumine nende esindajaga, kellega üheskoos otsustakse, kas esitada apellatsioon või mitte.
Harju maakohus mõistis tänasel istungil Tallinna kesklinnas 13 vigastatuga suuravarii põhjustanud 23-aastase Gregor Kobingu (praeguse nimega Oliver Kobing) süüdi mootorsõiduki juhi poolt liiklusnõuete rikkumises, kui sellega on ettevaatamatusest tekitatud mitmele inimesele raske tervisekahjustus ning määras talle karistuseks neli aastat tingimisi vangistuse.
Lühimenetluse tõttu vähendati karistust kolmandiku võrra, seega on lõplikuks karistuseks kaks aastat ja kaheksa kuud. Seda ei pöörata aga täitmisele, kui Kobing ei pane kolme aasta jooksul toime uut kuritegu.
Lisakaristusena võetakse Kobingult kaheks ja pooleks aastaks juhtimisõigus. Veelgi enam, noormees ei tohi kolme aasta jooksul tarbida alkoholi ja ta peab osalema kriminaalhooldaja määratud sotsiaalabiprogrammis.
Viimase kümne aasta ühes suuremas avariis sai vigastada 13 inimest, neist neli raskelt. Käesolevas kriminaalmenetluses arvestataksegi neid nelja kannatanut, ehkki kokku oli avariipaigas jalakäijatena ja autodes ohus 16 inimest. Kergemaid vigastusi sai üheksa inimest, nende seas kolm last.
Avariis eluohtlikke vigastusi saanud 30ndates naine nõudis hüvitiseks 30 000 eurot, kindlustus on talle hüvitanud 2600 eurot. Tema töövõime kaotus on 60 protsenti. Kohus rahuldas tema kasuks 18 000 euro suuruse hüvitise. Teiste kannatanute kasuks rahuldas kohus 14 000, 8000 ja 5000 eurot. Tsiviilhagid kogusummas 45 000 eurot peab noormees hüvitama kolme aasta jooksul.
Ühtlasi peab ta tasuma riigi tuludesse menetluskulud 2714,40 eurot ositi 12 kuu jooksul. Süüdimõistetult mõisteti osaliselt välja ka kannatanute menetluskulud, mis on kokku 4000 eurot.
Ekspertiisi hinnangul sõitis Kobing 50 km/h alas 103 km/h. Noormees oli eelnevalt alkoholi tarvitanud, ent mitte kriminaalses joobes, nagu ekspertiisist selgus. Tal tuvastati alkoholi piirmäära ületamine (0,55 mg/g), mis on väärteole vastav tegu.
Loe lisaks:


description: Politsei palub inimeste kaasabi, et selgitada välja Tallinnas juhtunud kahe liiklusõnnetuse asjaolud.

title: Politsei otsib kahe liiklusõnnetuse pealtnägijaid

maintext:
Esimene neist juhtus 22. septembril kella 8.40 ajal Telliskivi-Ristiku ristmikul, kus väidetavalt põrkasid kokku parempööret sooritanud sõiduk Ford Transit ja otse liikunud jalgrattur, 50-aastane mees. Jalgrattur viga ei saanud, küll aga sai kahjustada tema jalgratas.
55-aastane sõidukijuht lahkus esialgu sündmuskohalt, kuid andis hiljem ütlused politseijaoskonnas. Hetkel lähevad osapoolte ütlused lahku, mistõttu palub politsei liiklusõnnetuse pealtnägijatel abi süülisuse väljaselgitamisel.
Teine liiklusõnnetus juhtus 5. oktoobril ajavahemikul 13.43-14.07 Tallinnas Narva maanteel. Esialgsetel andmetel olevat Pirita poolt kesklinna suunas liikunud autobussist nr. 5 väljunud eakas naine jäänud sulguvate bussiuste vahele ning buss alustas sellest hoolimata sõitu.
Pealtnägijad olevat pikali kukkunud naise peatuse pingile aidanud ning seejärel kutsuti talle kiirabi.
Täpsemate asjaolude väljaselgitamiseks palub politsei mõlema liiklusõnnetuse pealtnägijatel helistada infotelefonil 612 3000 või kirjutada e-posti aadressile pohja.lmt@politsei.ee.


description: Nõmme linnaosavalitsus rajas Männikule jalgrattaliikluse õppeplatsi.

title: Männikule rajati jalgrattaliikluse õppeplats

maintext:
Nõmme sotsiaalmaja (Pihlaka 12) hoovile rajatud platsi joonimis- ja värvimistöödeks kulus 2000 eurot.
Nõmme linnaosavanema Tiit Teriku sõnul jooniti plats vastavalt maanteeameti poolt jalgrattaeksamiks kehtestatud nõuetele. «Usun, et selline õppeplats on noortele ratturitele heaks kohaks, kus enne jalgratturieksamit harjutada. Teatavasti peab 10−15-aastasel ratturil olema jalgratturi juhiluba, et iseseisvalt sõiduteel sõita. Kindlasti ei tohiks unustada ka kiivrit, mis kaitseb suuremate vigastuste eest kukkumise või liiklusõnnetuse korral. Eelmisel aastal rajasime sarnase platsi ka Pääsküla noortekeskuse juurde,» lausus Terik.
Põhjaliku info jalgratturikoolituse, jalgratturi juhiloa taotlemise korra ja õppematerjalide kohta leiab Liikluskasvatus.ee veebilehelt.


description: Lasnamäe linnaosavanem Maria Jufereva sõitis koos linnaosa delegatsiooniga visiidile Valgevene pealinna Minski, et luua sealse Partisanski rajooniga sõprussidemed.

title: Lasnamäe linnaosavanem sõitis Minskisse sõprussuhteid looma

maintext:
Lasnamäe linnaosa sõlmis Minski Partisanski rajooniga koostöölepingu mullu augustis.
«Visiidi peamiseks eesmärgiks on vahetada kogemusi ja leida uusi koostöövõimalusi poolte vahel. Meil on palju ühist ja seetõttu on vastastikune kogemuste vahetamine väga konstruktiivne ja edasiviiv,» ütles Jufereva.
Minski linna Partisanski rajooni territooriumil elab 97 900 inimest, mis on 5,1 protsenti kogu linna elanikest. See rajoon on Minski linna kõige suurem tööstuslinnaosa, seal asub ka Minski traktoritehas.
Sõprusvisiidi käigus kohtub Lasnamäe delegatsioon Partisanski rajooni administratsiooniga ja külastab ajaloomuuseumi, ettevõtlusinkubaatorit, traktoritehast, ekstreemspordi parki, haiglat, tennisekooli ja teatrit.


description: Esmaspäeva hommikul sõitsid päästjad suurte jõududega Tartu mnt 84a nn Fahle maja juurde, kus olevat tulekahju.

title: Päästjad kihutasid kustutama olematut tulekahju kõrghoones

maintext: Põhja päästekeskuse pressiesindaja Indek Hirs ütles Postimehele, et õnneks majas tulekahju siiski ei olnud. Ilmselt kellelegi tundus, et majas midagi põleb ja nii kutsutigi päästjad kohale.


description: Tervise Arengu Instituut (TAI) tutvustas linnale analüüsi, mis näitas, et enim süstivaid narkomaane on Põhja-Tallinnas Sitsi ja Kopli asumite piirkonnas, mistõttu TAI on seisukohal, et süstlavahetusteenust tuleb pakkuda just seal, aga mitte Paldiski maanteel, kus Põhja-Tallinna valitsus seda teha tahab.

title: TAI keeldub Paldiski maanteele plaanitavat süstlavahetuspunkti rahastamast

maintext:
Põhja-Tallinna linnaosavanem Raimond Kaljulaid pöördus selle peale tervise- ja tööministri Jevgeni Ossinovski poole kirjaga, milles palub ministril asjasse sekkuda.
TAI tutvustas eelmisel reedel linnale analüüsi, mis näitas, et enim süstivaid narkomaane on Põhja-Tallinnas Sitsi ja Kopli asumite piirkonnas, mistõttu TAI on seisukohal, et süstlavahetusteenust tuleb pakkuda just seal. Sellega seoses teatasid TAI esindajad, et ei nõustu rahastama MTÜ AIDS-i Tugikeskuse poolt osutatavat süstlavahetusteenust Paldiski mnt 36A aadressil ega jätkama rahastamist selle ajutises tegevuskohas linnaosa valitsuse majas Niine tänaval.
«See tähendab seda, et Paldiski maanteele kolib Erika tänavalt asendusravi, kuid süstlavahetusteenus võib jääda teadmata ajaks kodutuks. Täpselt seda oleme üritanud kogu suve vältida. Minu arvates on see rumal otsus,» kirjutas Kaljulaid.
Linnaosavanema sõnul teadsid kõik osapooled ka enne TAI uuringut, et rohkem narkomaane on Kopli, Sitsi ja Karjamaa piirkonnas. Mida aga seal kandis ei ole kohe võtta, on süstlavahetuspunktile sobivad ruumid.
«Kohaliku kogukonna huvides oleks kindlasti, et Põhja-Tallinna jääb statsionaarne süstlavahetuspunkt alles isegi siis, kui see ei asu kohe täpselt ideaalse koha peal. Punkti kadumine oleks minu arvates suur viga,» kirjutas Kaljulaid Ossinovskile, kutsudes ministrit olukorda sekkuma.


authors:
Postimees
Villem Kalling

description: Praegu 83-aastane Villem Kalling jõudis Tallinna lennujaamas tehnikuna töötatud 35 aasta jooksul teha fotoaparaatidega Kiev ja Zenit hobi korras tuhandeid pilte, talletades niiviisi suure tüki lennujaama ajaloost.

title: Tükike lennujaama kirevast ajaloost

maintext:
Kalling asus lennujaamas lennundustehnikuna tööle 1959. aastal pärast Moskva-lähedase lennutehnika kooli lõpetamist. Tema ülesanne oli lennukite mõõteriistade ja andurite kontrollimine kabiinis, keres ja isegi mootoris. Mehel on seniajani meeles, kuidas koolis ütles üks õpetaja, alampolkovnik Puhhin kohe esimeses tunnis: «Poisid, pidage meeles, kui te hommikul lasete lennuki välja, siis peab see õhtul ka tervena tagasi tulema.»
Pilte hakkas mees tegema esialgu hobi korras, jäädvustades seda, mis lennujaamas parasjagu silma hakkas. Hiljem hakkasid tema tehtud fotode vastu huvi tundma nii lennujaama enda ülemused kui eri väljaanded, autor polnud kade jagama neid koguni väljapoole ENSVd. Ta oli kohal kõigil vähegi kaalukamatel sündmustel, mis lennujaamas aset leidsid. Näiteks selline ajakiri nagu Graždanskaja Aviatsia (eesti k Tsiviillennundus) avaldas tema pilte regulaarselt, ja poisid, kes neile sattusid, olid pärast uhkust täis.


description: Riigi keskkonnaamet on Tallinna Reidi tee osas praeguseks saavutanud osalise kokkuleppe.

title: Keskkonnaamet on Reidi tee osas saavutanud osalise kokkuleppe

maintext:
«Praeguse seisuga oleme jõudnud kokkuleppele saja-aastase, üle 20 meetri laiuse võraga tamme ja teiste esimese väärtusklassi puude osas, et plaanitav teetrass nihutatakse neist mööda,» ütles keskkonnaameti pressiesindaja Sille Ader.
Meretäitmise mahtude ning sadevee merre juhtimise lahenduse osas pole keskkonnaamet Aderi sõnul veel linnavõimult täpsustavat infot saanud.
Keskkonnaamet jättis paljuvaieldud Tallinna mereäärse Reidi tee ehitusloa septembri lõpus kooskõlastamata. Keskkonnaameti jaoks ei ole projekt piisavalt selge ja põhjalik. Näiteks ei ole ameti jaoks selge, mil määral täpselt mereala täidetakse ja milline on selle mõju liiva liikumisele sadama sissesõiduteele.


description: Tallinnas juhtus täna kella 21.40 paiku avarii, kui väljakutsele suundunud politsei patrullauto põrkas kokku Linnu tee ja Sõpruse puiestee ristmikul sõiduautoga Lexus.

title: Fotod ja video: alarmsõitu teinud politsei patrullauto põrkas kokku Lexusega

maintext:
Põhja prefektuuri pressiesindaja ütles Postimehele, et sisselülitatud vilkurite ja sireeniga ristmikule lähenenud patrullsõiduki juht aeglustas, et veenduda punase fooritulega ristmiku ületamise ohutuses. Esialgse info põhjal märkas Lexuse juht lähenevat politseisõidukit ja peatus sellele tee andmiseks. Seejärel aga juht otsustas kiirendada ja alarmsõidukoolituse läbinud politseinikul ei õnnestunud kokkupõrget vältida.
Inimesed õnnetuses vigastada ei saanud, küll aga sai kannatada politseiauto juhipoolne esiosa ja Lexuse juhipoolne tagaosa.
Osapooled pöördusid juhtunu asjus kindlustusse.
Juhid olid kained ja omasid juhtimisõigust.
Väljakutsele suundus teine patrull.


description: Täna hommikul algas Harju maakohtus istung 23-aastase mehe üle, keda süüdistatake mullu kevadel Tallinna kesklinnas 13 vigastatuga liiklusõnnetuse põhjustamises.

title: Fotod: Tallinna kesklinnas suuravarii põhjustanud noormees astus kohtu ette

maintext:
Juunis toimus Harju maakohtus eelistung, kus otsustati, et süüasja arutatakse lühimenetluses. See tähendab, et tunnistajaid ja eksperte istungile ei kutsuta ning kui süü leiab tõendamist, siis arvestab kohus võimalikust karistusest kolmandiku maha.
Tänasel istungil selgitas prokurör Rainer Amur, et lühimenetluse kasuks otsustati põhjusel, et kannatanud ei peaks uuesti seda sündmust üle elama.
Istungil selgus, et vahepeal nime vahetanud Gregor on nüüd Oliver.
Oliveri kaitsja palus istung kuulutada kinniseks, ent prokurör ja kannatanute esindaja seda ei pooldanud. Ehkki kannatanud ei soovinud ise istungile tulla, mõistavad nad, et avalik huvi on suur. Kohtunik otsustas istungit kinniseks mitte kuulutada.
Põhja ringkonnaprokuratuur esitas Gregorile süüdistuse liiklusnõuete rikkumises, millega kaasnesid ettevaatamatusest kannatanutele rasked vigastused. Süüdimõistmisel ootab teda kuni viieaastane vangistus.
Turvakaamera video Tartu maanteel toimunud liiklusõnnetusest Allikas: Postimees
Süüdistuse järgi põhjustas Gregor eelmise aasta 16. mai hommikul Tallinnas Tartu maanteel liiklusõnnetuse, milles sai vigastada 13 inimest, kellest üks sai eluohtlikke vigastusi ja kolm raskeid vigastusi.
Noormees oli eelnevalt alkoholi tarvitanud, ent mitte kriminaalses joobes, nagu ekspertiisist selgus.
Tartu maantee ja Kreutzwaldi tänava ristmikule jõudes põles Gregorile punane tuli, kuid ta otsustas seda eirata ning ristmiku keelava tulega ületada. Nii sõitis ta otsa lubava fooritulega Tartu maanteele vasakpööret teinud Mercedesele, mida juhtis 42-aastane Eve. Kokkupõrke tõttu paiskusid mõlemad autod tee keskele ohutussaarele, kus oli sel hetkel seitse jalakäijat.
Tallinna kesklinna suuravariis sai viga 13 inimest. Foto: Eva Kübar
Uurimine on praeguseks tuvastanud, et avarii hetkel oli Gregori auto sõidukiiruseks umbes 100 km/h.
Avariis said raskeid tervisekahjustusi kokku neli inimest – kaks jalakäijat ja kaks Mercedeses olnud inimest ning kergemaid vigastusi said veel üheksa inimest, kellest kolm olid jalakäijad, kolm aga BMW-s ja kolm Mercedeses olnud inimesed. BMWs oli kokku neli inimest. Mercedeses viibis õnnetuse hetkel viis inimest, teiste seas ka 10-kuune pisipoiss, kes toimetati Tallinna lastehaiglasse.
Kriminaalmenetlust juhtinud prokurör Rainer Amuri sõnul oli süüdistatava käitumine väga vastutustundetu. «Ebakaines olekus hommikusel ajal läbi kesklinna kihutamist ei ole võimalik õigustada justnimelt selle pärast, et siis on linn täis liikuvaid inimesi ning õnnetuse põhjustamise oht on eriti kõrge,» sõnas ta.
Prokuröri sõnul tuleb antud juhul ainult õnne tänada, et esmapilgul šokeerivalt suurel kiirusel toimunud avarii tagajärjel keegi ei hukkunud. Ta lisas, et 13 vigastatust tuvastati eluohtlikke vigastusi ühel ning raskeid vigastusi kolmel inimesel.
Kannatanud on esitanud Gregori vastu füüsilise, varalise ja moraalse kahju hüvitamiseks 100 000-eurose nõude.
Liiklusõnnetuse asjaolude välja selgitamiseks alustati kohe pärast juhtunut kriminaalmenetlust karistusseadustiku paragrahvi 422 alusel, mis käsitleb sõidukijuhi poolt liiklusnõuete rikkumist, kui sellega on ettevaatamatusest tekitatud raske tervisekahjustus. Mullu septembris, seejärel, kui kõik tunnistajad ja kannatanud olid üle kuulatud, esitati Gregorile liiklusõnnetuse põhjustamises kuriteokahtlustus. Käesoleva aasta jaanuaris saatis politsei kriminaalasja prokuratuuri ning kevadel jõudis kriminaalasi lõpuks kohtusse.


description: Ööl vastu teisipäeva liiklusõnnetuses hukkunud kolme Viimsi abituriendi mälestuseks peeti neljapäeva õhtul Viimsi Püha Jaakobi kirikus palvus.

title: Fotod: Viimsi kool pidas hukkunud abiturientide mälestuseks palvuse

maintext:
Viimsi keskkooli kodulehel avaldatakse sügavat kaastunnet traagilises avariis hukkunud gümnasistide lähedastele. «Nende ootamatu lahkumine on ülekohtune ja uskumatu. Oleme mõtetes nendega,» seisab kodulehel.
Viimsi kooli juhtkond ja vallavalitsus pakuvad koostöös Politsei- ja Piirivalveameti Põhja prefektuuri esinduse ning Põhja-Eesti Rajaleidja keskusega tuge lähedase kaotanud peredele, kooli- ja lennukaaslastele ning õpetajatele.
Tallinnas Pärnamäe teel kalmistu kõrval hukkus ööl vastu teisipäeva juhitavuse kaotanud ja vastu puud sõitnud autos kolm noort meest.


description: Munitsipaalpolitsei amet hoiatab, et pärast kahe kuu pikkust vaheaega on Tallinna on jõudnud uus laine kerjuseid.

title: Mupo hoiatab uue kerjustekamba eest

maintext:
«Kaks kuud sai vabalt elada ja hingata, nüüd kaks päeva tagasi tuli uus partii sisse – neli kuni viis inimest,» rääkis mupo kesklinna inspektor. «Väidetavalt on nad siia saabunud Lätist ja valdavad vene keelt. Esialgu proovivad nad oma «äri» ajada Mere puiestee trammipeatuses.»
Mupo patrull võtab kesklinna kõrgendatud tähelepanu alla, kuid oodatakse ka linlaste panust kerjuste asukohast teavitamisel. «Vaid koostöös on võimalik kutsumata külalistest vabaneda. Samuti soovitatakse kerjustele mitte raha annetada. See kiirendaks nende soovi linnast lahkuda,» lausus inspektor.
Mupo infotelefonid 14410 ja 6619860 töötavad ööpäev läbi.


description: Täna öösel kella 00.15 ajal tuli teade liiklusõnnetusest Tallinnas Pärnamäe teel.

title: Tallinnas hukkus liiklusõnnetuses kolm noormeest

maintext:
Esialgsetel andmetel liikus sõiduauto Audi A4 Iru silla poolt Viimsi suunas, kui kaotas juhitavuse ning paiskus Pärnamäe teel Äigrumäe bussipeatuse juures paremalt teelt välja vastu puud. Sõidukit juhtis 18-aastane juhtimisõigusega noormees, sõidukis viibisid kaasreisijatena 18-aastane ja 19-aastane noormees, kes kõik hukkusid sündmuskohal. Kõikidel reisijatel olid kinnitatud turvavööd.
Põhja prefektuuri operatiivjuht Valter Pärn sõnab, et õnnetuse kõik täpsemad asjaolud on selgitamisel. “Sündmuskohal avanenud vaatepilt ja üliraskelt kahjustada saanud ning deformeerunud sõiduk annavad alust arvata, et sõiduki kiirus oli õnnetuse hetkel lubatust suurem. Hetkel töötavad sündmuskohal päästetöötajad, politseinikud ning eksperdid, kes viivad läbi esmaseid menetlustoiminguid.”
Teelõik õnnetuspaigas on valgustatud ning suurim lubatud kiirus sel alal on 50 km/h.
Juhtunu osas on alustatud kriminaalmenetlust, mida viib läbi Politsei-ja Piirivalveamet ja juhib Põhja Ringkonnaprokuratuur.


description: Riigiprokuratuuri kinnitusel on Tallinna linna eelarvevahendite enda, kolmandate isikute või Keskerakonna kasuks pööramises ja sellele kaasa aitamises kahtlustatavatena üle kuulatud kümmekond inimest.

title: Riigiprokuratuur: Tallinna linna eelarveraha omastamises on kümmekond kahtlustatavat

maintext:
«Kõnealuse kriminaalasja raames on üle kuulatud need inimesed, kes kahtlustuse kohaselt võisid olla seotud Tallinna linna eelarveliste vahendite enda, kolmandate isikute või erakonna kasuks pööramises ja sellele kaasa aitamises. Kahtlustatavana on üle kuulatud kümmekond inimest,» ütles riigiprokurör Steven-Hristo Evestus ERRi uudisteportaalile.
Tema sõnul hindab prokuratuur kogutud tõendite alusel igaühe rolli ja tahtlust teo toimepanemisel ning kaalub seejärel kui otstarbekas on konkreetse inimese suhtes menetluse jätkamine.
«Tänase kuupäevaga on ühe inimese suhtes kriminaalmenetlus lõpetatud oportuniteedi põhimõttel,» märkis Evestus ja lisas, et hetkeseisuga kulgeb uurimine plaanipäraselt.
Riigiprokuratuurilt laekus möödunud reedel Kaljulaidile ja tema kaitsjale vandeadvokaat Aivar Pilvele kriminaalmenetluse lõpetamise määrus, millega prokuratuur lõpetab Kaljulaidi suhtes menetluse oportuniteedi põhimõttel.
Määruse kohaselt peab Kaljulaid tasuma riigi tuludesse 1000 eurot ning täiendavalt hüvitama semiootikaekspertiisi kulud 800 eurot.
Riigiprokuratuur otsustas 2014. aasta juunis alustada erakondade rahastamise järelevalve komisjoni avalduse alusel Tallinna keskerakondlastest linnajuhtide valimisreklaamidega seoses kriminaalmenetlust.
Prokuratuur alustas kriminaalmenetlust karistusseadustiku sätte järgi, mis käsitleb ametiisiku poolt toime pandud omastamist ja lubab süüdimõistmisel määrata rahalise karistuse või kuni viieaastase vangistuse.
Järelevalvekomisjon pöördus prokuratuuri poole pärast seda, kui oli teinud Tallinna linnajuhtidele valimiskulude tagastamiseks ettekirjutuse. Pöördumise ajendasid kohalikel valimistel kandideerinud Tallinna linnapea ja Keskerakonna esimehe Edgar Savisaare, abilinnapea Arvo Sarapuu, Põhja-Tallinna linnaosa vanema Karin Tammemäe ja tema asetäitja Priit Kutseri ning Tallinna ettevõtlusametis töötava Jaanus Mutli valimiste eel avaldatud ja algselt teavituskampaaniaks nimetatud valimisreklaamid, mille kulud maksis kinni Tallinna linn.
Järelevalvekomisjon märkis riigiprokuratuurile esitatud avalduses, et reklaamid ei olnud mõeldud mitte teavitusena kohaliku omavalitsuse eesmärkide täitmiseks, vaid Tallinnas võimul oleva Keskerakonna reklaamikampaaniaks. Reklaamide varjatud eesmärk oli avalduse kohaselt Keskerakonna nimekirjades kandideerinud inimeste ja Keskerakonna huvide korruptiivne realiseerimine, kusjuures avalike vahendite kasutamiseks puudus legitiimne põhjus.
Komisjoni tähelepanu all olid Hiiu staadioni avamise plakat, millel figureerisid Jaanus Mutli, Edgar Savisaar ja Arvo Sarapuu, samuti Priit Kutseri spordikompleksi avamist lubanud plakat ja Karin Tammemäe kepikõnnitreeringute reklaam. Lisaks käsitlevad komisjoni pöördumised kaht videoklippi, kus Savisaar kutsus inimesi valima ja osalema Tallinna Maratoni eelsetel treeningutel.
Hiiu staadioni avamise reklaamidele kulus linnavalitsuse andmetel 11 000, Kutseri reklaamplakatile 1234,8 ja Tammemäe plakatile 268,8 eurot, viimastele summadele lisanduvad plakatite mahavõtmise kulud. Savisaare reklaamklipid, mida esitati erinevates tele- ja raadiokanalites ning mis kutsusid osalema Tallinna Maratoni ettevalmistavatel treeningutel, maksid kokku 100 842,69 eurot. Seda, kui palju maksis telekanalis PBK näidatud venekeelne reklaamklipp, milles Savisaar kutsus inimesi valima, pole kontrollikomisjonile teada.


description: Tallinnas peeti reedel ministeeriumite ühishoone sarikapidu, millega tähistati maja maksimaalse kõrguse saavutamist, teatas Riigi Kinnisvara AS (RKAS).

title: Galerii: ministeeriumite ühishoone ehitus jõudis sarikapeoni

maintext:
Sarikapärja tõid hoone katuselt alla RKASi juhatuse esimees Urmas Somelar, OÜ Fund Ehitus tegevdirektor Eiki Rump ja Rahandusministeeriumi haldusosakonna juhataja Merilin-Siret Sahku.
RKAS sõlmis 2014. aasta novembris nelja ministeeriumi ühishoone rajamiseks ehitustööde kontsessiooni lepingu osaühinguga 2Torni, kes rajab riigiasutustele kaasaegse, energiasäästliku ja optimeeritud pinnakasutusega büroohoone.
Nelja ministeeriumi ühishoone kinnisvarakulud moodustavad kokku ca 4,5 miljonit eurot aastas. Täpne number selgub peale ehitustööde täpsustumist, sisustuse ja kõrvalteenuste hangete läbiviimist.
Ühishoone võimaldab riigil era- ja avaliku sektori koostöös kümne aasta jooksul kokku hoida ligi seitse miljonit eurot.
Rahandusministeeriumi, majandus- ja kommunikatsiooniministeeriumi, sotsiaalministeeriumi ning justiitsministeeriumi ühishoone ehitatakse Tallinnasse Suur-Ameerika 1 ja Väike-Ameerika 2 kinnistule rahandusministeeriumi endise hoone asemele.
Praegu ministeeriumite kasutuses olev ligi 20 000 ruutmeetrit ebaefektiivselt kasutatud ja kõrge energiatarbega büroopind väheneb 16 000 ruutmeetrini. Energiatarve väheneb enam ligi 70 protsendi võrra, mis on kooskõlas ka Euroopa energiatõhususe eesmärkidega.
Ühishoone ehitustööd kestavad kuni 2017. aasta suveni.


description: Tallinnas Rotermanni kvartali lähistel Hobujaama ristmikul juhtus täna hilisõhtul õnnetus, kus mees jäi bussi alla ja hukkus.

title: Fotod: Tallinnas Hobujaama ristmikul jäi mees bussi alla ja hukkus

maintext:
Reede õhtul kella 23 ajal jäi Tallinnas Hobujaama bussipeatuse juures Koplisse suunduva linnaliini bussi alla mees, kes hukkus saadud vigastustesse sündmuskohal, teatas Põhja prefektuur.
Põhja prefektuuri kesklinna jaoskonna välijuhi Jüri Härma sõnul on õnnetusest vaevalt tund möödas ning selle lõplikest põhjustest on veel vara rääkida.
«Esialgse info alusel astus mees ootamatult sõiduteele ning bussijuhil ei õnnestunud otsasõitu vältida,» ütles Härma. «Hetkel töötavad õnnetuspaigas politseinikud, kes viivad läbi esmaseid menetlustoiminguid ning koguvad infot pealtnägijatelt,» lisas Härma kella poole ühe paiku öösel.
Põhja prefektuuri pressiesindaja Helen Uldrich ütles kella ühe ajal, et täiendava info kohaselt, mida kinnitavad ka tunnistajad, on politseinikel alust arvata, et bussi alla jäänud mees oli siiski väljumas bussist, takerdus või komistas mingil põhjusel, kukkus bussist välja ning jäi sõiduki rataste alla.
Uldrichi sõnul oli bussijuht kaine, jalakäija võimalik joove on väljaselgitamisel.
Õnnetuse täpsemad asjaolud on selgitamisel.


description: Täna hommikul juhtus liiklusõnnetus Pirita teel Selveri lähedal, seetõttu on liiklus Viimsi suunal häiritud.

title: Liiklusõnnetus tekitas Pirita teele ummiku

maintext:
Pirita tee ja Rummu tee ristis põrkasid kokku autod, kuid Põhja prefektuuri pressiesindaja kinnitusel keegi viga ei saanud. Küll aga on piirkonnas liiklus häiritud.
Õnnetuse asjaolud on täpsustamisel.


description: Tallinna linnavalitsus on saatnud rahandusministeeriumile kirja, milles soovib Eesti Euroopa Liidu eesistumisega kaasnevate kulude hüvitamist ligi miljoni euro ulatuses.

title: Tallinna linn tahab riigilt eesistumisega kaasnevat kulude hüvitamist


description: Tallinnas sai laupäeva pärastlõunal vigastada punase fooritulega ülekäigurajal üle tee sõitnud ja autolt löögi saanud jalgrattur.

title: Punase tulega ülekäigurajale sõitnud jalgrattur sai autolt löögi


description: Tallinna linnapilti on ilmunud suured värvilised plakatid, millel tänatakse Reeta ja jäetakse hüvasti väikese Heveliniga.

title: Fotod: mis peitub linnapilti ilmunud Reeda ja Hevelini nimeliste plakatite taga?

maintext:
Alles paigaldas Tallinna transpordiamet Tammsaare teele hukkunud inimeste siluetid, mis manitsevad jalakäijaid liiklusreeglitest kinni pidama.
Sõnumid «Reet! Täname sind!» ja «Väike Hevelin, jääme sind igatsema!» äsja Tallinna ilmunud plakatitel tekitas mööda sõitnud linlases küsimuse, kas need on samuti seotud liikluses hukkunutega.
Selgus aga, et ei ole. Nendega tänab meediaagentuur Media House hoopis pikaajalisi töötajaid, kes ettevõttest lahkuvad.
«Meie väga pikaajalised töötajad Reet ja Hevelin lahkuvad ettevõttest ja liiguvad uutele radadele. See on meie viis neid kõige tehtu eest tänada,» selgitas meediaagentuuri tegevjuht Raido Raamat Postimehele.
Plakatid pandi üles Piritale ja kesklinna piirkonda ning need jäävad sinna mõneks päevaks. «Need on ainult Tallinnas ja mõned üksikud, sest ega sellise asjaga ole mõtet üle ka pingutada,» lisas Raamat.
Selgus, et palju aastaid tagasi, kui agentuurist lahkus projektijuht Hando Nilov, tellis agentuur samuti tänusõnumiga plakatid.


description: Linnavalitsuse erinevatele ametitele esitati Reidi tee, Gonsiori tänava ja Haabersti ristmiku projektidega seoses ligi pool tuhat ettepanekut, millega võimaluse korral ka arvestati.

title: Aas: Reidi tee projekteerimine on lõppfaasis, peale seda algab ehitus

maintext:
Nii kinnitas linnapea kohuseid täitev abilinnapea Taavi Aas, vastates linnavolikogus Ants Leemetsa arupärimisele. Leemets tahtis muuhulgas teada, missuguste ettepanekutega arvestati ning millistega mitte.
Aasa sõnul muudeti sujuvamaks jalakäijate ja jalgratturite liikumist ja lisati ülekäigukohti, muuhulgas taastati projektis otseühendus Kadrioru pargi ja Russalka monumendi vahel.
«Autoliiklusele ette nähtud tänavaruum, sealhulgas ka Russalka ristmik viidi merest võimalikult kaugele ning muudeti oluliselt kompaktsemaks. Mereäärsest alast kujundati esialgsest kavandatust veelgi laiem terviklik rannapromenaad koos kergliiklusteede, haljastuse ja mitmekesiste vaba aja veetmise võimalustega,» loetles Aas.
Ükski ettepanek tema sõnul põhimõtteliselt arvestamata ei jäänud, kõigi ettepanekutega polnud Aasa sõnul lihtsalt tehniliselt, ajaliselt või finantsiliselt võimalik arvestada.
«Mitmed ettepanekud olid seotud Russalka ristmiku mitmetasandiliseks ehitamisega, sealjuures sooviti nii viadukti mere kohale kui vanalinna alt läbi kulgevat tunnelit. Mitmetasandilised ristmikud ei ole Tallinna suuruses linnas üldjuhul otstarbekad ning nende rajamine koos maha- ja pealesõidupanduste või sammastikega lõhub terviklikku linnaruumi rohkem, kui ühetasapinnaline tänav. Arvestada ei saanud ettepanekutega viia kõik kaubaveod Tallinna Vanasadamast Muugale, sest sellise mudatuse tegemine ei ole Tallinna linnavalitsuse pädevuses,» selgitas Aas.
Vastuseks Leemetsa küsimusele, milliseid kompromisse on Reidi tee asjus veel võimalik saavutada, vastas linnapea kohusetäitja: «Nii planeerimis- kui projekteerimisprotsessis on ettepanekute tegemiseks ja nende alusel kompromisside saavutamiseks ette nähtud kindel aeg. Reidi tee projekti puhul on see aeg tänaseks möödas, projekteerimine on praegu lõppfaasis ja peale seda algab ehitamine.»


description: Lasnamäe linnaosavanem Maria Jufereva viibib haldusreformi alases lähetuses…. Moskvas.

title: Kas Tallinn plaanib Moskvaga ühinemist?

maintext:
Linnavalitsuse pressiteenistuse iganädalases eelinfos on teade, et Lasnamäe linnaosavanem Maria Jufereva on 27. ja 28. oktoobril «lähetuses seoses haldusreformi arutamisega». Jufereva Facebooki-lehel aga on linnaosavanema värske selfi, mis on tehtud Moskvas Punasel väljakul.
Äsja sõitis Moskvasse ka korruptsioonikahtlustuse tõttu ametist kõrvaldatud Tallinna linnapea ja Keskerakonna esimees Edgar Savisaar. Keskerakonna pressiesindaja Taavi Pukk kinnitas eile, et Savisaare sõit ei ole seotud erakonna asjadega.


description: Esmaspäeval koos istunud Keskerakonna Nõmme piirkonna juhatus otsustas toetada erakonna esimehe kandidaadina Jüri Ratast.

title: Nõmme piirkond esitas Keskerakonna esimehe kandidaadiks Jüri Ratase

maintext:
«Meie juhatus otsustas konsensuslikult toetada erakonna esimehe kandidaadina Jüri Ratast. Küsisin veel üle, et kas on ka teisi ettepanekuid või soovib keegi hääletada, aga otsus oli täiesti üksmeelne Seda enam, et Jüri on ise ka Nõmme piirkonna liige,» ütles Keskerakonna Nõmme piirkonna esimees Tiit Terik.
Juhatuse liikmete kandidaatideks otsustati Nõmmelt esitada Taavi Aas, Kalev Kallo, Mailis Reps ja Kadri Simson. «Tallinna linna tasandilt võiksid meie arvates suures juhatuses olla Tõnis Mölder, Eha Võrk ja Raimond Kaljulaid,» ütles Terik.
Möödunud nädalavahetusel kogunenud Keskerakonna volikogu otsustas kokku kutsuda erakonna erakorralise kongressi. Kongress toimub 5. novembril Paides.


description: Põhja prefektuuri kriminaalbüroo narko- ja organiseeritud kuritegude talitus palub abi kolme fotodel kujutatud inimese asukoha tuvastamisel.

title: Fotod: politsei palub abi kolme inimese asukoha tuvastamisel

maintext:
1985. aastal sündinud Rene hoidub kõrvale kohtumenetlusest ja ei ole ilmunud kohtusse.
1984. aastal sündinud Pavel hoidub kõrvale kohtueelsest menetlusest ning ei ole ilmunud prokuröri kutsel uurimisasutusse menetlustoiminguteks.
1982. aastal sündinud Valentina hoidub kõrvale karistuse kandmisest. Narkokuriteos süüdimõistetud naine ei ilmunud vabatahtlikult karistust kandma.
Kriminaalmenetlused ei ole omavahel seotud.
Politsei palub kõigil, kes on fotodel kujutatud mehi või naist näinud või kellel on infot nende asukoha kohta, anda sellest teada infotelefonil 612 3000 või hädaabinumbril 112.


description: Kahes Lasnamäe piirkonnas rakendub alates 1. novembrist korraldatud jäätmevedu.

title: Lasnamäel läheb prügivedu odavamaks

maintext:
«Me oleme tõestamas, et jäätmekäitluse valdkonnas on Tallinn olnud valitud teel üsna tubli. Mõne aasta eest vaidlesime, kas Eestile on õigem korraldatud jäätmevedu või vabaturg. Tänaseks on selge, et inimestele meeldib rohkem see, mida meie teeme, ehk korraldatud jäätmevedu,» rääkis Arvo Sarapuu.
«Aga on poliitikuid, kes tahavad, et jäätmekäitluses oleks vabaturg. Need poliitikud tuginevad kahele suurele jäätmevedajale Eesti turul – RagnSellsile ja Eesti Keskkonnateenustele. Selleks, et nende monopoli murda ja selleks, et prügi ei sattuks metsa alla, moodustas Tallinn Jäätmekeskuse. See organisatsioon seisab klientide ja jäätmevedajate ning väitlejate vahel,» selgitas Sarapuu.
Ta meenutas, et kui mõne aasta eest rakendati korraldatud jäätmevedu Põhja-Tallinnas, tegid konkurendid kõik, et näidata, et see asi peaks läbi kukkuma. «Tegelikult toimib korraldatud jäätmevedu Põhja-Tallinnas tänaseni hästi. Jäätmete vedu muutus 50 protsenti odavamaks. Kui varem oli umbes tuhat klienti, siis tänaseks on seal üle kahe tuhande kliendi, mis tähendab seda, et kõik elanikud on jäätmeveo süsteemiga seotud,» lisas ta.
Kesklinna jäätmeveopiirkonnas nr 9 hakkas jäätmekeskus oma teenust pakkuma 2. novembrist 2015. Seal läks asi kogemuste tõttu juba paremini. Nüüd alustab Jäätmekeskus 1. novembrist alustab Lasnamäe piirkondade nr 11 ja 12 teenindamist. Lasnamäel on kolm jäätmeveopiirkonda, kolmandas piirkonnas võtab asi kohtuvaidluste tõttu veel aega. Kui hindadest rääkida, siis inimestele väga meeldib, et jäätmekeskus hakkab teenust pakkuma,» väitis Sarapuu.
«Senised teenusepakkujad tõstsid kogu aeg hindu, võtsid igasuguste lisateenuste eest raha, inimesed pidid palju maksma tühisõitude eest ja inimeste kulud olid päris kopsakad. Nüüd võib öelda, et jäätmekeskuse hinnatase on 30-40 protsenti odavam kui vabaturu oma. Siin on hindu, mis on 20 protsenti odavamad, aga mõned hinnad on ka 50-60 protsenti vähenenud,» rääkis Sarapuu.
Tema sõnul on enamus uusi jäätmeveo lepinguid Lasnamäel juba sõlmitud. Kõiki korteriühistuid, ettevõtteid ja haldureid on lepingu sõlmimise asjus teavitatud e-posti teel ning linnaosa lehe kaudu.
Korraldatud jäätmevedu rakendub 1. novembrist Lasnamäe jäätmeveopiirkondades nr 11 (Laagna Tondiraba) ja nr 12 (Priisle-Mustakivi). Lasnamäe jäätmeveopiirkonnas nr 10 (Pae-Ülemiste) peaks korraldatud jäätmevedu rakenduma tuleva aasta veebruaris.


description: Alates tänasest kuni lume tulekuni on Tallinnas liikuvate inimeste käsutuses kümme rattarendipunkti kokku saja jalgrattaga.

title: Tallinna kesklinnas saab tänasest rendirattaga sõita

maintext:
Kõik rendipunktid asuvad kesklinnas ning rattarendi kasutamiseks on kolm võimalust. Neist kaks on seotud äpiga, mis tuleb kõigepealt nutiseadmesse tõmmata ja seal kasutajaks registreeruda. Kolmas võimalus ratta rentimiseks on telefoni teel, kus rentija peab kontakteeruma rattal oleva kõnekeskusega, kes peale isiku tuvastamist võimaldab ratta rendi. Rohelise kaardi omanikul on aga võimalik peale esmaste seadistuste tegemist järgnevatel kordadel rentida ratast vaid rohelise kaardiga.
Teoorias kõlab see kõik väga lihtsalt, kuid praktikas on rendirataste automaatika pisut aeglasevõitu ning nõuab kasutajalt vähemalt esialgu mõningast kannatust. Ratta nn pardaarvutil vilgub kiri «Please Wait» mõnikord üsna pikalt. Oluline on teada ka seda, et ratta tagastamiseks ei piisa sellest, kui see uuesti hoidjasse lukustada. Sellele lisaks tuleb «pardaarvutisse» sisestada ratta rentimisel saadud neljakohaline kood ning alles pärast seda loetakse ratas tagastatuks.
Mis aga saab siis, kui rentija toob ratta rendipunkti, aga seal on kõik kohad täis? Firma esindaja sõnul pole ka siis probleemi. Tuleb ratas lihtsalt teiste kõrvale jätta ning toimida, nagu alati. Ainus erinevus on see, et rattalukuna toimiv trossi otsas olev pulk pistetakse lihtsalt esiratta juures olevasse pessa nii, et seda ei panda rattahoidja vastavast avast läbi. Jällegi tuleb sisestada neljakohaline kood ning liikumisvõimetu ratas loetakse tagastatuks.
Hinnakirja järgi on jalgrattarent esimesed 30 minutit tasuta, 30-60 minutit maksab üks euro, iga järgnev tund samuti üks euro ja 24 tundi kümme eurot.
Praegu on kesklinna paigaldatud kümme rattarendipunkti koos saja jalgrattaga. «Edaspidi soovime laiendada rattaringlust ka teistesse linnaosadesse ja olulisematesse sõlmpunktidesse nagu näiteks lennujaam ja sadam, et tekiks terviklik ülelinnaline võrgustik. Loodetavasti soodustab pakutav rattateenus alternatiivse liiklusvahendi kasutamist näiteks taksole,» märkis Sarapuu.
Rataste rendipunktid asuvad Eesti Kunstiakadeemia ees Teatri väljakul, Mere puiesteel Kanuti aia juures, Narva maanteel Tallinna Ülikooli ees, Toompargis (Nunne tn 17), Rannamäe teel Linnahalli trammipeatuse lähedal, Keskturu juures (Lastekodu 14 ees), Odra tänaval Autobussijaama peatuses, Pirita tee promenaadil (Russalka lähedal), Vabaduse väljakul Jaani kiriku kõrval ning Kaarli puiesteel kahe sõidusuuna vahel Kaarli kiriku poolses otsas.


description: Tallinna transpordiamet võtab kasutusele jalakäijate riskikäitumise vähendamiseks ja eriti ohtlikes kohtades ohtudele tähelepanu juhtimiseks uudse teavitusmeetme.

title: Hukkunute siluetid manitsevad jalakäijaid liiklusreegleid järgima

maintext:
Kohtadesse, kus on jalakäijate poolt liiklusreeglite eiramise tõttu esinenud mitmeid surmaga lõppenud liiklusõnnetusi, paigaldatakse mustad inimest kujutavad tahvlid, millel inimkujutiste arv näitab antud kohas hukkunud jalakäijate arvu.
«Sellist viitamist on kasutatud Prantsusmaal ning see on olnud õnnetuste vähendamisel efektiivseks meetmeks,» selgitas transpordiameti liikluskorralduse osakonna juhataja Talvo Rüütelmaa. «Esimesed teavitustahvlid paigaldatakse Tammsaare teele Sõjakooli bussipeatuse lähedusse. Nimelt on seal dubleeritud liiklusmärkidega ja kõnniteedelt ning bussipeatustest nähtav jalakäijate tunnel. Vaatamata sellele leidub jalakäijaid, kes eelistavad ohtlikku tee ületamist, mis on juba mitmel korral lõppenud fataalsete tagajärgedega õnnetustega. Ohutu tunneli asemel minnakse üle sõidutee seitsme sõiduraja, suurendatud sõidukiirusega alas ning tunneli vahetus läheduses. Samas on tegemist ühe suurima liikluskoormusega sõiduteega Eestis. See iseloomustab otseselt jalakäijate teadlikku kõrget riskikäitumist, mille muutmiseks on vaja senisest efektiivsemaid meetmeid,» rääkis Rüütelmaa.
«Liikluspilt näitab, et nii kõrge riskikäitumise puhul ei peata jalakäijat enam ka torupiire, sest sellest minnakse lihtsalt üle. Prantsusmaa kolleegide sõnul valivad jalakäijad ohtlikud ületamised sellel põhjusel, et ei teadvusta vajalikul hetkel piisavalt riske. Mustad hukkunuid kujutavad teavitustahvlid aga ilmestavad reaalseid ohte ning on mõjusad. Keegi ei taha muutuda järgmiseks mustaks figuuriks teavitustahvlil. Samuti annavad mustad selge märgi, et õnnetused antud kohas ka reaalselt juhtuvad ning tegemist on tõeliselt ohtliku kohaga, kus on mõistlik sõiduradade ületamise asemel valida tunnel. Tegemist on liikluspsühholoogide seisukohast suhteliselt äärmusliku meetmega, kuid hukkunute peale mõeldes vajaliku ja põhjendatud meetmega,“ põhjendas Rüütelmaa. «Tammsaare tee teavitustahvlid paigaldatakse katseliselt täna, 27.oktoobril ning nende laiem kasutus otsustatakse peale jalakäijate käitumise analüüsi.»


description: Eile juhtus üle Eesti viis liiklusõnnetust, milles sai viga kuus inimest. Samuti tabas politsei ööpäeva jooksul kaks narko- ja kaheksa alkoholi tarvitamistunnustega mootorsõiduki juhti.

title: Tallinnas sai 9-aastane poiss autolt löögi

maintext:
Eile õhtul kella 19 paiku juhtus liiklusõnnetus Tallinnas Pirital Tuulenurga 4 juures, kus esialgsetel andmetel sõiduauto Nissan Micra, mida juhtis 26-aastane naine, sõitis õuealal otsa sõiduteed ületanud 9-aastasele poisile. Laps toimetati Tallinna lastehaiglasse.
Juhtunu asjaolud on selgitamisel.
Eile hommikul kella 7.30 paiku juhtus liiklusõnnetus Tartumaal Rõngu vallas Käo külas Jõhvi-Tartu-Valga maantee 159. kilomeetril, kus 34-aastase mehe juhitud veoauto Renault Midlum kaldus peale paremkurvi paremale, sõitis teelt välja ja rullus üle katuse. Juht ja sõidukis viibinud 58-aastane mees toimetati Tartu Ülikooli kliinikumi.
Kella 8.11 ajal juhtus liiklusõnnetus Valgamaal Palupera vallas Rõngu-Otepää-Kanepi tee 4,1. kilomeetril, kus sõiduautot Peugeot juhtinud 19-aastane mees sõitis tagant otsa samas suunas liikunud traktorile Case, mida juhtis 48-aastane mees. Autojuht viidi Tartu Ülikooli kliinikumi.
Õhtupoolikul kella 16.37 ajal juhtus liiklusõnnetus Võru linnas Männiku tänav 36 maja juures, kus alkoholijoobes 47-aastane mees kaotas sõiduauto Volvo üle kontrolli ning sõiduk paiskus paremale teepervele vastu tänavavalgustusposti ja seejärel kraavi. Juht toimetati Lõuna-Eesti haiglasse kontrolli.
Hilisõhtul kella 23.06 ajal sattus Jõgevamaal Põltsamaa linnas liiklusõnnetusse 16-aastane noormees, kes juhtis mootorratast Honda. Nooruk sõitis vihma tõttu libedaks muutunud teelt välja ja sai vigastada. Ta toimetati Tartu Ülikooli kliinikumi kontrolli.


description: Tallinna halduskohus otsustas jätkata vaidlust Paldiski maantee süstlavahetuspunkti üle novembri keskel.

title: Kohtuvaidlus süstlavahetuspunkti üle jätkub novembris

maintext:
Kohus on liitnud ühte menetlusse kaks kaebust, millega vaidlustatakse Tallinna linnavalitsuse korraldust, millega otsustati anda Paldiski maantee 36a äriruumid üürile mittetulundusühingule AIDSi Tugikeskus. Algselt pidi kohus kaebusi arutama teisipäeval, kuid tühistas istungi, et anda pooltele aega täiendavate seisukohtade ja tõendite esitamiseks. Uueks istungi ajaks määras kohus 17. novembri.
Tallinna ringkonnakohus tegi 21. juulil määruse Tallinna linna kaebuses Tallinna halduskohtu 7. juuli määrusele, mis puudutas esialgse õiguskaitse andmist. Halduskohus rahuldas esialgse õiguskaitse taotluse ja keelas Tallinna linnavalitsusel ja MTÜ-l AIDSi Tugikeskus 30. juunil Paldiski maantee äriruumide kohta sõlmitud üürilepingu täitmise 30 päevaks. Ringkonnakohus aga rahuldas Tallinna linna määruskaebuse ja tühistas halduskohtu 7. juuli määruse, jättes kaebajate esialgse õiguskaitse taotluse rahuldamata. Määrus on lõplik ja see ei kuulu edasikaebamisele.
Ringkonnakohus leidis, et kaebajatel puudub praegu esialgse õiguskaitse vajadus, kuna metadoonravi korraldamine Paldiski maantee 36a asuvates ruumides ei saa hakata toimuma kiiresti, sest see eeldab terviseameti loa olemasolu.
Halduskohtu määruse tühistamise tõi kaasa ülekaalukas avalik huvi. MTÜ AIDSi Tugikeskus tegutseb avalikes huvides ning nõustamise ja süstlavahetuse kui niinimetatud kahjude vähendamise teenuste pakkumise vastu esineb süstivate narkomaanide rohkuse ja nende seas steriliseerimata süstalde kasutamisel levivate raskete nakkushaiguste tõttu äärmiselt tungiv avalik huvi. Tuleb arvestada, et iga kokku kogumata jääv süstal kujutab endast potentsiaalselt ohtu inimeste tervisele, leidis teise astme kohus.
Ringkonnakohtu hinnangul ei ole esitatud materjalide põhjal alust järeldada, et vaidlusalune korraldus oleks ilmsete kaalutlusvigadega ja kaebus seetõttu väga suurte eduväljavaadetega. «Kaebajate huvi süstlavahetuspunkti avamise tõkestamiseks ei ole kaalukam kui Erika tn 5a lähiala elanike huvi süstlavahetuspunkti sulgemise suhtes,» seisab ringkonnakohtu lahendis.


description: Esmaspäeva õhtul sai Tallinnas liinibussis viga 28-aastane naine, kui buss ühe sõiduauto manöövri tõttu äkiliselt pidurdas. Naine viidi haiglasse.

title: Tallinnas sai bussis äkilise pidurdamise tõttu viga noor naine

maintext: Politsei kiirreageerijad pidasid Tallinna kesklinnas kinni ja viisid raviasutusse psüühiliselt ebastabiilse mehe, kes maskeeritult haamriga tänaval ringi liikus ning hiljem end korterisse lukustas. Kinnipidamise käigus sai üks abipolitseinik kergelt viga.


description: Tallinna linnavolikogu liige Tarmo Kruusimäe esitas linnapea kohusetäitjale Taavi Aasale arupärimise selle kohta, miks ei ole linnavalitsus enam kui viie aasta jooksul täitnud volikogu poolt antud ülesannet avada vanalinnas pagaritöökoda, kus müüakse hästi lõhnavaid, maitsvaid ja odavaid pagaritooteid.

title: Kruusimäe: millal tunneme Laial tänaval saia lõhna?

maintext:
25. augustil 2011 võttis Tallinna linnavolikogu vastu toonase volikogu esimehe Toomas Vitsuti esitatud eelnõu, millega tehti Kesklinna valitsusele ülesandeks anda vanalinnas Lai 34/Vaimu 3 asuvad keldriruumid üürile pagaritöökoja ja kohviku pidamiseks.
Sellest ajast peale on Kesklinna valitsus korraldanud korduvalt konkursse ruumide rendileandmiseks. Paaril korral on huviline ka leitud, kuid too on hiljem alati alt ära hüpanud. Enamus konkursse on aga pakkujate puudumise tõttu läbi kukkunud.
IRLi fraktsiooni kuuluv linnavolinik Kruusimäe soovibki Aasalt teada, millistel põhjustel ei avanud pagarikoda need ettevõtted, kes kunagistel enampakkumistel võitjaks tulid. Samuti seda, kas linnavalitsusel ja Kesklinna valitsusel on jätkuvalt plaan kõnealuseid ruume ainult pagaritöökoja pidamiseks välja üürida ning lõpuks, millal saab sealkandis tunda värske saia lõhna ja osta värsket pirukat.


description: Täna allkirjastasid Tallinna Linnatranspordi AS-i (TLT)  juhatuse esimees Enno Tamm ja AS Ühinenud Depood juhatuse liige Alar Pinsel lepingu kuue trammi KT-4 ümberehitamiseks läinud sajandi keskpaiga stiilis, ent moodsa tehnikaga ning kaasaegseile ohutusreeglitele vastavateks retrotrammideks.

title: Allkirjastati Tallinna retrotrammide ümberehituse leping

maintext:
Tamme sõnul kohustub AS Ühinenud Depood koostöös Inekon Group AS-iga disainima trammide sise- ja väliskujunduse ning koostama tööjoonised, renoveerima trammide kere ja raamid, paigaldama uued interjöörielemendid, elektroonika, kaabelduse, aknad ning küttesüsteemi.
«Leping kindlustab, et viimane retrotramm antakse valmistaja poolt meile üle hiljemalt 21. augustil 2017, mis tähendab linnaruumi ajaloolise mõõtmega rikastavate sõidukite regulaarset liiklust Kadrioru liinil juba alates tuleva aasta sügisest,» lisas Tamm.
TLT trammiliiklusteenistuse direktor Andres Vään on kindel lepingupartneri pädevuses kindlustada retrotrammide töökindlus ning vastavus Eesti Vabariigis trammidele kehtivatele standarditele, tehnilistele nõuetele ning normidele.
«Töövõtja garanteerib trammide renoveerimise selliselt, et need sõidaksid plaaniliste tehnohooldustega vähemalt 500 000 kilomeetrit. Eraldi garantii kehtib korrosioonikindluse, kere värvkatte, toitemuunduri, veoajami, kliimaseadme ja põrandakatte kohta,» loetles Vään lisagarantiiga kaetud sõlmi.
Retrotrammide projekteerimine ja ehitus läheb maksma 4 452 000 eurot.
Kadriorgu viivale 3. liinile ajaloolise välimusega retrotrammide toomine on osa Tallinna trammiveeremi uuendamise ja renoveerimise kavast. Täielikult on uuendatud 3. ja 4. liini rööbastee ning soetatud 20 uut CAF Urbos trammi. Oma jõududega on TLT renoveerinud kuus KT-4 trammi. Tšehhi Vabariigis läbivad lähiajal noorenduskuuri veel kaks KT-4 ja 12 KT-6 trammi. Järgmise aasta lõpuks on uuendatud ka Kopli suunaline trammitee ning trammivõrguga ühendatud lennujaam.


description: Seoses prognoositava tuulise nädalavahetusega soovitab munitsipaalpolitsei amet (mupo) parkida oma auto turvaliselt, piisavalt kaugele võimalikult langevatest puudest või oksadest ja tormituule tõttu lenduda võivatest objektidest, nt ajutised liikluskorraldusvahendid, reklaamtahvlid jne.

title: Mupo: parkige tormi ajal oma auto turvaliselt

maintext:
Kuna Tallinnas käib hoogne ehitustegevus, siis tasub ehitajatel selle pilguga üle vaadata ka oma pooleliolevad tööobjektid, teatas mupo.
Ilmateenistuse prognoosi kohaselt tuleb nädalavahetusel väga tuuline ilm, näiteks homme võivad tuulepuhangud ulatuda kohati isegi 25 meetrini sekundis.
Varasemate aastate kogemus näitab, et inimeste ohutunne ei ole piisavalt kõrge. Mupo soovitab linnaelanikel parkida auto võimalikult turvaliselt ja linnas liigeldes arvestada võimaliku ohuolukorraga.


description: Tallinnas Pärnamäe teel hukkus ööl vastu teisipäeva juhitavuse kaotanud ja vastu puud sõitnud autos kolm noort meest.

title: Pärnamäe teel hukkus rängas avariis kolm noort meest

maintext:
Sündmuskohal viibiva Postimehe reporteri sõnul on hommikul kella kaheksaks õnnetuspaika toodud kolm küünalt. Mõned tunnid tagasi juhtunud traagilist avariid meenutavad kohapeal veel vaid murdunud puuoksad.
Põhja prefektuuri pressiesindaja sõnul sai politsei kella 00.15 ajal teate rängast liiklusõnnetusest Pärnamäe teel, kus esialgsetel andmetel Iru silla poolt Viimsi suunas liikunud Audi A4 kaotas juhitavuse ja paiskus Äigrumäe bussipeatuse juures paremale teelt välja vastu puud.
Õnnetuses hukkusid sõidukit juhtinud 18-aastane juhtimisõigusega noormees ning sõidukis viibinud 18- ja 19-aastane noormees. Kõigil neil olid turvavööd kinnitatud.
Põhja prefektuuri operatiivjuhi Valter Pärna sõnul on õnnetuse kõik täpsemad asjaolud selgitamisel. «Sündmuskohal avanenud vaatepilt ja üliraskelt kahjustada saanud ning deformeerunud sõiduk annavad alust arvata, et sõiduki kiirus oli õnnetuse hetkel lubatust suurem,» ütles ta.
Valgustatud teelõigul, kus õnnetus juhtus, on suurim lubatud kiirus 50 km/h, teatas Põhja prefektuur.
Kella kahe paiku töötasid sündmuskohal päästetöötajad, politseinikud ja eksperdid, kes viisid läbi esmaseid menetlustoiminguid.
Juhtunu uurimiseks alustati kriminaalmenetlust, mida viib läbi politsei- ja piirivalveamet ning juhib Põhja ringkonnaprokuratuur.


description: Winter Park Estonia OÜ arendab koos partnerettevõttega 120-meetrist tuubirada, mis peaks hiljemalt detsembri alguses Lauluväljakule üles seatama.

title: Tallinna lauluväljakule tuleb talveks 120-meetrine tuubirada

maintext:
«Ernesaksa kuju juurest hakkab tulema ja läheb alla platsile välja,» ütles ettevõtte juht Madis Parts. Rada on mõeldud spetsiaalsete snowtube kelkudega laskumiseks.
Tuubirada on Partsi sõnul võimalik kasutada ka siis, kui lumekate puudub, kuid lume olemasolu on siiski eelistatav. Kui Lauluväljakule paigaldatav prototüüp ennast tõestab, on tulevikus plaanis sarnaseid radu ka ekspordiks toota, märkis Parts. Rada on modulaarse ehitusega ja vajadusel teisaldatav.
Tuubiraja prototüübi projekteerimisel ja ehitusel on ettevõtte partneriks metallikonstruktsioone tootev Nutimat OÜ. Raja arendamiseks seotud suuremad metallitööd teostatakse muuhulgas vanglatööstuse poolt.
Projekti kogumaksumus on 30 000 eurot, milles 20 000 eurot on Ettevõtluse Arendamise Sihtasutuse (EAS) toetus.


description: Tänasel Tallinna linnavolikogu istungil läbis esimese lugemise 2016. aasta teise lisaeelarve eelnõu.

title: Tallinna teine lisaeelarve läbis esimese lugemise

maintext:
Lisaeelarve vastuvõtmisel suureneb linna eelarve sissetulekute ja väljaminekute maht 183 597 euro võrra, mille tulemusena kujuneb Tallinna linna 2016. aasta eelarves planeeritud sissetulekute ja kavandatud väljaminekute täpsustatud mahuks 596 034 192 eurot.
«Linna poolt antava sihtfinantseeringu osas on kõige suuremaks ettevõtmiseks trammiteede ehitamine lennujaamani ning rekonstrueerimine Kopli suunal. Nii suurendame sihtfinantseeringut trammiteede ehitamiseks ja rekonstrueerimiseks suurendatakse lisaeelarvega 4 ,6 miljoni euro võrra,» ütles linnapea ülesandeid täitev abilinnapea Taavi Aas. «Lisaeelarvega eraldatakse täiendavalt ka 100 000 eurot Kultuurikatlale D-korpuse rekonstrueerimistööde ettevalmistustöödeks. Samuti toetab linn 20 000 euro ulatuses ka Mustamäe Kiriku Sihtasutust kiriku ehituse ettevalmistustöödes.»
«Teede ja tänavate valdkonnas nähakse teerajatiste korrashoiuks täiendavalt ette miljon eurot, mille arvelt teostatakse täiendavaid remonttöid mitmetel suurtel tänavatel ja ristmikel. Arvestades tegelikku nõudlust, suurendatakse 150 000 euro võrra toetust korteriühistutele õuealade heakorrastamiseks. Lisaks määratakse supergraafiliste seinapiltide teostamiseks korterelamutele 40 000 eurodele. Sotsiaalhoolekande valdkonnas suurendatakse puuetega inimeste transporditeenuste kulusid 95 000 euro võrra, et tagada teenuse osutamine ka aasta jooksul lisandunud uutele klientidele. Linnatranspordi valdkonnas nähakse tallinlastele 2016. aasta lõpuni linna piires tasuta sõidu võimaldamiseks Elroni rongides täiendavalt ette 163 000 eurot,» loetles Aas.
Lisaeelarvega suurenevad linnaeelarve tulud ligi kaheksa miljonit eurot, millest lõviosa ehk ligi kuus miljonit eurot moodustab tulumaksu kasv. Linna asutused kavandavad oma majandustegevusest saada esialgu prognoositust ligi 1,3 miljonit eurot rohkem tulu. Linna üldkulud vähenevad 5,6 miljonit eurot ja seda eeskätt linna reservfondi vähendamise tõttu. Linna tegevuskulud vähenevad lisaeelarves kavandatud muudatuste tulemusena kokku ca kolme miljoni euro võrra ning suur osa lisatuludest suunatakse linna hoiustesse, mis võimaldab tõrgeteta katta eelolevate perioodide suuremate projektide kulutusi.


description: Tervise Arengu Instituut (TAI) ütleb vastuseks Põhja-Tallinna linnaosavanema Raimond Kaljulaiu kriitikale, et nende lähtekoht abivajajate aitamiseks on erinev – abi ei peaks pakkuma seal, kus see on kõige lihtsam, vaid seal, kus selle mõju on kõige suurem.

title: TAI: abi peab pakkuma seal, kus selle mõju on kõige suurem

maintext:
«Erinevalt poliitikutest ei saa me jagada katteta lubadusi ega loopida poliitilisi loosungeid. Kõige olulisem on leida süstlavahetusteenusele asukoht, mis on mugav kliendile ning kus selle mõju on kõige suurem,» lausus TAI nakkushaiguste ja narkomaania osakonna juhataja Aljona Kurbatova.
Eelmisel reedel toimus Tallinna linnavalitsuses osapoolte töökohtumine, kus TAI tutvustas peagi valmivat analüüsi kahjude vähendamise keskuste asukohtadest Tallinnas ning nendega seotud riskidest ja riskide maandamisest. Selle andmeanalüüsi osa näitas, et aadressil Paldiski maantee 36a ei ole süstlavahetuse avamine põhjendatud, kuna see ei täida süstlavahetusteenusele seatud eesmärke.
«Näeme, mida läbimõtlemata kolimine on teinud – teenuse üleviimine Erika tänavalt Niinesse on toonud kasutajate hulga vähenemise ligi 80 protsenti,» märkis Kurbatova. «Meie huvi ei ole jooksutada kliente mööda linna ühest ajutisest asukohast teise, mistõttu oli meie ettepanek täita sõlmitud lepingut ning jätkata teenuse pakkumist Erika 5a aadressil seni, kuni tuleb uus püsilahendus.»
«Teenuseosutaja ehk MTÜ AIDSi Tugikeskuse ja linna vahelise üürilepingu ennetähtaegne osaline lõpetamine Erika 5a aadressil toimus pooltevahelisel kokkuleppel Põhja-Tallinna linnaosa ettepanekul. MTÜ seda oma teenust rahastava lepingupartneri ehk TAIga läbi ei rääkinud ning sellest ka õigeaegselt ei teavitanud. MTÜ töötas Erika tänaval kokku 18 aastat. Mis oli linnaosavalitsuse motivatsioon uimastisõltlastele suunatud teenuse viimiseks asumist välja ning kas see on seotud uue kaubanduskeskuse rajamisega seotud ärihuvidega, ei ole TAIle teada,» lisas ta.
Praegu on instituut alustanud kõnelusi, et hinnata, kas Niine tänaval asuvad ruumid jäävad ajutiselt siiski kasutusse. «Oleme nõus seda kaaluma, aga seda juhul, kui eelarve muutub proportsionaalselt teenuse mahu ning sisuga – millega aga teenuseosutaja ei ole siiani nõus olnud, kuigi klientide arv on oluliselt langenud. Samuti on vaja maksimaalselt suurendada väljatööd, et jõuda inimesteni, kes Niine 2 aadressile teenust saama ei tule,» lisas Kurbatova.
Lisaks süstlavahetusteenusele pakuti Erika tänaval ka metadoon-asendusravi. Asendusravi kolimisega Paldiski maanteele on TAI nõus.
Tallinnas pakutakse kahjude vähendamise teenuseid ehk nn süstlavahetusteenust lisaks aadressil Lastekodu 6 (teenuseosutaja on MTÜ Convictus) ning Magasini 32 (MTÜ Pealinna Abikeskus). Eri linnaosades toimub ka väljatöö.
Kahjude vähendamise keskuste riskianalüüs valmib lõplikul kujul 21. oktoobriks. Selle eesmärk on kaardistada suurima teenuse vajadusega piirkonnad Tallinnas tervikuna ja kõikides linnaosades eraldi ning tuua välja teenuse osutamisega seotud teadaolevad riskid ning tegevused nende maandamiseks.


description: Tallinna abilinnapea Arvo Sarapuu pääses kohtu alla minekust seoses Hiiu staadioni reklaamplakatitega, mida prokuratuur nimetas omastamiseks.

title: Sarapuu pääses Hiiu staadioni kriminaalasjast

maintext:
Prokuratuur süüdistas Sarapuud, linnapea Edgar Savisaart ja linnaametnik Jaanus Mutlit omastamises, sest nad olevat staadioni tutvustamise sildi all teinud endale linna rahadega valimisreklaami.
Sarapuu oli kohtualustest ainus, kes pärast kriminaalasja algatamist oma osa reklaamirahast linnakassasse tagasi maksis. «Tallinna abilinnapea Arvo Sarapuu suhtes tuvastati kohtueelse uurimise käigus kuriteo toimepanemine. Prokurör hindas kogutud tõenditele tuginedes tema süü suurust ja rolli ning leidis, et tema suhtes ei ole otstarbekas kriminaalmenetlust jätkata. Arvo Sarapuu on vabatahtlikult reklaami tegemisega tekkinud kahju hüvitanud, ta on aidanud kaasa tõendamiseseme asjaolude tuvastamisele ning võtnud kohustuse tasuda riigituludesse 2000 eurot ja hüvitada osaliselt ekspertiisikulud 800 euro ulatuses,» selgitas riigiprokuratuuri pressiesindaja Kristina Kostina.
Küsimus, et kas ta tõepoolest koputas erakonna esimehe peale, paneb Sarapuu suure häälega naerma. «Esiteks ma maksin minu peale kulunud raha linnale tagasi. Teiseks võrreldi mind ja Kruuset. Ja leiti, et kui Kruuse pole milleski süüdi, siis pole mina ka,» ütles Sarapuu Postimehele.
Mõne aasta eest oli Tartu maratoni plakatil toonase Tartu linnapea, tänase maaeluministri Urmas Kruuse pilt. Kui plakati ümber puhkes poleemika ning erakondade rahastamise järelevalve komisjon tegi Kruusele ettekirjutuse, maksis Kruuse raha tagasi ning teema loeti lõppenuks ja kriminaalasja ei algatatud.
Hiiu staadioni plakateid puudutavas kriminaalasjas oli uurimise all ka Keskerakonna kauaaegne kampaaniameister, tänane Põhja-Tallinna linnaosavanem Raimond Kaljulaid, kes oli eraettevõtjana seotud plakatite valmistamisega. Kaljulaiule esitati algul küll kahtlustus, kuid peatselt lõpetas prokuratuur tema suhtes kriminaalmenetluse oportuniteedi põhimõttel.
«Arvesse võeti, et Kaljulaid on varem kriminaalkorras karistamata ning õiguskaitseorganitel puuduvad andmed muude võimalike kuritegude toimepanemise kohta. Samuti juhitakse määruses tähelepanu, et Kaljulaid ei tegutsenud ametiisikuna, vaid eraettevõtjana ega omanud Tallinna linna varaliste vahendite käsutamise õigust,» põhjendas prokuratuur kriminaalasja lõpetamist.
Kriminaalasja lõpetamise määruse kohaselt peab Kaljulaid tasuma riigi tuludesse 1000 eurot ning täiendavalt hüvitama semiootikaekspertiisi kulud 800 eurot.


description: Vanalinna Seltsi edastatud ettepanekud Tallinna Kesklinna valitsusele avaliku korra tagamiseks puudutavad velotaksosid, tänavamuusikuid ja baaride lahtiolekuaega.

title: Vanalinna elanikud nõuavad avaliku korra parandamist

maintext:
Vanalinna Seltsi esindajad leidsid traditsioonilisel kohtumisel Kesklinna vanemaga, et avaliku korra rikkumised on seotud peamiselt öise alkoholitarbimisega vanalinnas. Muude probleemide allikatena nimetati velotaksosid ja tänavamuusikat. Seltsi arvates on õige praegune liikluskorraldus, mille järgi jalgrattataksod ei tohi siseneda jalakäijate alale. Paraku rikutakse nii seda piirangut kui liigeldakse jalakäijaid ohustades, mistõttu väärib olukord tõhusamat politsei sekkumist.
Kesklinna vanema Alar Nääme sõnul on nii linnaosa valitsus kui linna transpordiamet otsinud võimalusi jalgrattataksode tegevuse reguleerimiseks ja taotlenud selle nimel koostööd riigiasutustega.
«Majandus- ja kommunikatsiooniministeerium valmistab meie andmetel ette seadusemuudatust, mis kehtestab velotaksistidele teatud nõuded ja võimaldab nende rikkumise korral ka karistada,» selgitas Nääme. «Praeguse regulatsiooniga sõltub kõik politsei tegutsemisest ja kohaliku omavalitsuse käed jäävad siin hoopis lühikeseks – saime vaid liiklusmärkidega piirata vanalinna jalakäijate alal liiklemist.»
Vanalinna elanikud tegid ettepanekuid ka tänavamuusikute tegevuse reguleerimiseks, pakkudes muuhulgas abi sobivate musitseerimiskohtade valikul ja vastavate lubade väljaandmise otsustamisel. Linnaosa vanem märkis, et ka praegu on vanalinn tsoneeritud ja tänavamuusik kõikjale tegevusluba ei saa. Kohtumisel lepiti kokku, et tänavamuusikute tegevuslubade register muutub avalikuks.
«Kindlasti peaks kohalikul omavalitsusel olema õigus kehtestada oma haldusterritooriumil avalikes huvides olevaid piiranguid ka ettevõtlusega seotud tegevustele ja kohtadele,» lisas Nääme.


description: Politsei tabas legendaarse liiklusrikkuja, kes hoidis kõrvale karistuse kandmisest ja eeluurimisest.

title: Trepi-Villu saadi kätte

maintext:
1969. aastal sündinud mees sai kuulsaks sellega, et joobes autot juhtides ja politsei eest põgenedes sõitis maasturiga alla Vabadussõja võidusamba kõrval olevast trepist.
Kaskadööritrikk jäi turvakaamera videole, mille politsei hiljem avalikustas.
Praegu otsis politsei Villut taga seetõttu, et ta hoidus kõrvale joobes juhtimise eest saadud karistuse kandmisest ning tema suhtes käivast menetlusest varavastases kuriteos.


description: Neljapäeval, 27. oktoobril kell 10 avab Eesti Juristide Liidu õigusapteek oma uksed Lasnamäel.

title: Lasnamäel saab neljapäeval tasuta õigusabi

maintext:
Tasuta õigusnõu jagatakse Lasnamäe linnaosavalitsuse saalis (Pallasti 54, I korrus), teatas linnavalitsuse pressiteenistus. Õigusapteeki on oodatud kõik abivajajad, kes soovivad saada tasuta õigusabi pärimisõiguse, perekonnaõiguse, lastele elatisraha nõuete, töölepingu seaduse, eraisiku pankrotimenetluse, kohtusse pöördumise, hagiavaldustele esitatavate nõuete, maksekäsukiirmenetluse, korteriühistu ja KÜ otsuste, maa- ja omandiküsimuste, lepingu- ning võlaõiguse alal.
Õigusabi antakse eesti ja vene keeles. Nõustamine toimub kella 10-14 ja kliente teenindatakse elavas järjekorras. Tasuta õigusabi annavad kümme vähemalt magistrikraadiga ja viieaastase staažiga õigusnõustajat.
Täiendavat infot õigusapteegi korralduse, nõustajate spetsialiteedi ja võimaluste kohta saab Eesti Juristide Liidu kodulehelt või telefonilt 6313002.


description: Saku Suurhallis toimuval ratsaspordivõistlusel Tallinn International Horse Show juhtus eile õhtul õnnelik õnnetus, kui vabatahtlikku abitöötajat tabas võistlusplatsil hobuse kabjalöök, raskeid vigastusi neiu õnneks ei saanud ja täna on ta juba tööl tagasi.

title: Video: ratsavõistlusel Saku Suurhallis sai vabatahtlik töötaja hobuselt löögi

maintext:
Tiit Kivisilla hobune Donna Paola lõi tagajalaga platsil vabatahtlikuna töötanud neiut, keda tabas pealtnägija sõnul löök pähe ja kes viidi kanderaamil ära.
Eesti Ratsaspordi Liidu pressiesindajaga Merike Udrik-Õispuu kinnitas, et õnnetus juhtus, kuid õnneks oli tegu õnneliku õnnetusega. «Hobune lõi valel ajal vales kohas tagant üles ja paraku sai töötaja löögi, kuid temaga on kõik hästi. Ta läbis arstliku kontrolli ja täna on ta juba Saku Suurhallis tööl tagasi,» rääkis Udrik-Õispuu. «Juba nägin teda täna naeratamas.»
Tema sõnul neiu muidugi ehmus, kuid suuremaid vigastusi ta õnneks ei saanud. Kuhu piirkonda neiu kabjalöögi sai, ei teadnud Udrik-Õispuu öelda. «Ta ise ka ei saanud päris täpselt aru, aga kuhugi sinna näo ja käte piirkonda.»
Udrik-Õispuu sõnul tuleb ratsutamisvõistlustel õnnetusi vahel ikka ette, kuid midagi ränka talle Tallinn International Horse Show võistlustelt ei meenu.


title: Galerii: Japaani makaagid ja šimpansid tähistavad kõrvitsapäeva

maintext:
Täna tähistavad Tallinna loomaaias asukad kõrvitsapidu, mille puhul serveeritaks eloomadele kõrvitsaid tavapärasest erinevalt, et nende igapäevaelu rikastada.
Sügise jooksul on inimesed üle Eesti saatnud loomadele kõrvitsaid. «Kõrvitsaid on ühe-, kahe- ja ka sajakaupa saabunud üle kogu Eesti, Saaremaast Ida-Virumaani, Võrumaast Harjumaani,» kirjutatakse loomaaia kodulehel.
Inimesed saavad koos loomadega seda toredat päeva tähistada. Aedikute juures on ka loomaaiatöötajad, kes aitavad loomade käitumist lahti mõtestada.


description: Teisipäeva õhtul kell 21.26 teatati häirekeskusele, et Mustamäel Ehitajate teel on 14-korruselise kortermaja ühes esimese korruse neljatoalises korteris süttinud voodi. Päästjad evakueerisid inimesi ka teistest korteritest.

title: Tulekahjus Mustamäel päästeti kaks inimest, osa korrusmajast evakueeriti

maintext:
Põlengust andis teada maja trepikoja valvuriruumis olnud valvur, kes kuulis tööle rakendunud tulekahjusignalisatsiooni.
Suitsu täis korterisse sisenes esimesena korteriühistu esimees, kes aitas põlevast voodist välja liikumisraskustega vanema mehe ja proovis valvuriruumist võetud pulberkustutiga kustutada põlevat voodit.
Voodit tal täielikult kustutada ei õnnestunud, siiski aitas ta voodis olnud mehe korteri välisukseni. Nõmme päästekomando päästjad tõid liikumisraskustega mehe suitsu täis korterist õue, väga õigel hetkel appi tõtanud ühistu esimees väljus korterist iseseisvalt.
Lisaks tõid Nõmme päästekomando päästjad korteri teisest toast õue alkoholijoobes perepoja. Õnnetuse hetkel oli korteris ka pereema, kes väljus iseseisvalt.
Tuleõnnetuse tagajärjel keegi teadvust ei kaotanud. Voodist päästetud vanema mehe ning ühistu esimehe viis kiirabi tervisekontrolliks haiglasse. Kahele teisele õnnetuse ajal korteris olnud inimesele andis kiirabi esmaabi kohapeal. Põlengust imbus suitsu ka lähedalasuvatesse korteritesse, nendest evakueerisid päästjad õue mitmeid inimesi. Keegi teistes korterites olnud inimestest kiirabi ei vajanud.
Päästjad panid põlengule piiri kella 21.35ks. Päästetöödel osalenud Nõmme, Lilleküla, ja Lasnamäe päästjate ning Hüüru vabatahtlike päästjate jaoks oli sündmus lõppenud kell 22.39. Siis lubati korteritesse tagasi ka sealt evakueeritud inimesed.
Veel ei ole täpselt teada, mis põlengu põhjustas. «Siiski saavad sellised põlengud enamjaolt alguse suitsetamisest. Tuletame meelde – siseruumides suitsetamine on jätkuvalt levinuim tules hukkumise põhjus,» nentis Põhja päästekeskuse pressiesindaja.


description: Ööl vastu teisipäeva traagilises avariis hukkunud kolme Viimsi kooli abiturienti meenutavad täna õnnetuspaigas põlevad küünlad ja ühe hukkunud noormehe foto kirjaga «Ma armastan sind igavesti!».

title: Fotod: Viimsi koolipoisse meenutavad õnnetuspaigas küünlad ja pilt

maintext:
Tänagi süüdatakse hukkumispaigas küünlad, et mälestada traagilises liiklusõnnetuses hukkunud kolme Viimsi kooli abituriendist sõpra. Metsaalune on kaetud sadade küünalde ja lilledega, mille vahel paistavad nukrad luuleread ja foto ühest noormehest. «Ma armastan sind igavesti!» seisab pildi all.
Viimsi keskkool kinnitas eile lipule leinalindi ja avaldas oma kodulehel kaastundeavalduse: «Nende ootamatu lahkumine on ülekohtune ja uskumatu. Oleme mõtetes nendega».
Noormehed olid sõprade ja tuttavate kirjelduste järgi positiivsed, rõõmsameelsed ja sõbralikud. Koolidirektor Karmen Paul rääkis eile Postimehele, et noormehed oli alati viisakad ja abivalmid. «Meil polnud nende poistega aastate jooksul ühtegi muret. Neil oli keskmine õppeedukus ja elus kindlad eesmärgid,» ütles ta.
Politsei sai teate rängast liiklusõnnetusest Pärnamäe teel ööl vastu teisipäeva kella 00.15 ajal. Avariist teatas häirekeskusele möödasõitja.
Pärnamäe teel Iru silla poolt Viimsi suunas liikunud Audi A4 kaotas juhitavuse ja paiskus Äigrumäe bussipeatuse juures paremale teelt välja vastu puud. Paraku hukkusid kõik kolm sõidukis viibinud noormeest silmapilkselt sündmuskohal.
Kõigil meestel olid turvavööd kinnitatud ning esialgsetel andmetel pole alust arvata, et nad olid joobes. Varasemaid rikkumisi neil ei olnud.
Teeolud olid õnnetuse hetkel head, samuti oli teelõik valgustatud. Tee oli niiske, kuid mitte libe. Teelõigul on suurim lubatud kiirus 50 km/h, kuid praegustel andmetel oli auto sõidukiirus avariihetkel hinnanguliselt 100 km/h.
Täpne kiirus peaks selguma lähipäevil. Juhtunu uurimiseks alustati kriminaalmenetlust, mida viib läbi politsei- ja piirivalveamet ning juhib Põhja ringkonnaprokuratuur.


description: Linnavalitsuse istungil kinnitati Mustamäe kultuurikeskuse Kaja juhatajaks Heili Vaus-Tamm.

title: Mustamäe kultuurikeskus sai uue juhi

maintext:
Kultuurikeskuse juhataja leidmiseks korraldatud konkursile laekus 17 avaldust, mille seast komisjon tunnustas parimaks Vaus-Tamme kandidatuuri.
«Heili Vaus-Tamme kandidatuuri toetab tema haridus ning eelnev töökogemus. Ta on lõpetanud Tallinna Konservatooriumi pianisti erialal, töötanud Tallinna Filharmoonias produtsendina, pressiesindajana ja sarjade juhina. Alates 2015. aastast töötab ta peaprodutsendi ametikohal, tegeledes suurürituste korraldamisega, eelarve jälgimisega, lepingute ettevalmistamise ja kontrolliga, arengukavade koostamises osalemisega, uuenduste pakkumisega ning rahvusvaheliste suhete loomisega,» seisab linnavalitsuse korralduse seletuskirjas.


description: Tallinnas Lasnamäel sõitis eile õhtul auto vastu posti, juht lahkus enne politsei kohalejõudmist sündmuskohalt.

title: Vastu posti sõitnud auto juht lahkus sündmuskohalt


description: Harju maakohus mõistis mullu detsembris politsei eest põgenedes jalakäija surmanud Raldi Uibo kaheks aastaks vangi, mees viidi karistust kandma otse kohtusaalist.

title: Kohus mõistis politsei eest põgenedes jalakäija surmanud mehe kaheks aastaks vangi

maintext:
Harju maakohus mõistis täna Raldi Uibo talle etteheidetud kuritegudes süüdi ning määras talle karistuseks kolme aasta pikkuse reaalse vangistus, teatas Põhja ringkonnaprokuratuur. Kuna tegemist on lühimenetlusega, läheb karistusest maha üks kolmandik ning lõplikuks karistuseks jääb 2 aastat vangistust. Raldi viidi karistust kandma otse kohtusaalist.
Põhja Ringkonnaprokuratuuri süüdistuse järgi sõitis varem kahel korral kriminaalkorras karistatud Raldi Uibo mullu detsembri sõiduautoga BMW mööda Sõle tänavat, kus politsei andis talle seoses kiiruse ületamisega peatumismärguande, mida Raldi eiras.
Politsei eest põgenedes ning ohtlikke manöövreid teinud Raldi jõudis jätkata sõitu umbes 500 meetrit, kui ta kihutades Madala tänavale vasakpööret tehes riivas teist autot, kaotas oma BMW üle juhitavuse ning paiskus eraldussaarele, kus viibis jalakäia, kes suri saadud vigastustesse hiljem haiglas.
Samuti süüdistatakse Raldit selles, et 2015. aasta septembris juhtis ta Mere puiesteel autot olles ise amfetamiinijoobes ning teda süüdistatakse ka korduvas ilma juhtimisõiguseta sõiduauto juhtimises.
Kriminaalmenetlust juhtinud ringkonnaprokurör Rainer Amur küsis kohtult Raldi Uibole eelpool nimetatud tegude eest karistuseks 4 aasta pikkust reaalset vangistust, mida tuleb lihtmenetluse tõttu vähendada 2 aasta 8 kuuni.
Ringkonnaprokurör Rainer Amur sõnas, et karistus on küll mõnevõrra väiksem kui ta taotles, kuid otsust edasi kaevata seoses lihtmenetlusega pole võimalik.
«Kohtu poolt määratud karistus on ikkagi üle sanktsiooni võimaliku keskmise, mistõttu olen mina prokurörina otsusega rahul» sõnas Amur. «Samuti on mul hea meel, et suhtumine rasketesse liikluskuritegudesse on muutunud karmimaks – eeluurimise ajal oli Raldi enamuse ajast koduarestis ning kuigi ta oma kodust väljuda ei võinud, viibis ta siiski vabaduses.»
«Arvestades seda, on eriti tähelepanuväärne fakt, et ta viidi karistust kandma kohe pärast otsuse kuulutamist otse kohtusaalist,» lisas prokurör.
Järgmise seitsme päeva jooksul on süüdimõistetul ja kaitsjal õigus kohtule teada anda soovist otsus edasi kaevata.


description: Täna avati täies mahus Viru tänav, mis muutus kapitaalremondi käigus jalakäijate alaks.

title: Fotod ja video: Viru tänav sai lõpuks valmis

maintext:
Möödunud aasta septembris alanud rekonstrueerimistööde käigus muudeti Viru tänav, Kuninga tänav ja Vana turg jalakäijate liikumise alaks, sõidutee ja kõnnitee viidi ühele tasandile ning osa tänavast suleti autoliiklusele.
Tööde käigus rekonstrueeriti tänava alla jäävad kommunikatsioonid, parendati sademevee ärajuhtimist ja uuendati tänavavalgustust. Rekonstrueerimistööde käigus markeeriti erinevaid tänavakatte sillutiskive kasutades 19. sajandi teisel poolel lammutatud Viru värava väravatornide ning linnamüüri kontuurid.
Tänava Viru väljaku poolsesse otsa paigaldati pollarid, mis takistavad autode sõitu jalakäijate tänavale. Üks pollar lastakse hommikuti kella kuuest kümneni maa sisse, nii et kauba- ja teenindussõidukid pääsevad ettenähtud ajal vanalinna. Muul ajal on läbipääs suletud ning see avatakse vaid pääste-, kiirabi ja muudele erisõidukitele.


description: Tallinna ringkonnakohtu määrusega lubatakse Tallinna linnal Paljassaare tee 85 asuvas hoiupaigas koeri hoida.

title: Kohus lubas Paljassaare tee varjupaigas koeri hoida

maintext:
Tallinna halduskohus keelas esialgse õiguskaitse korras 1. juuli 2016 määrusega Tallinna linnal koerte majutamise Paljassaare tee 85 asuvas varjupaigas. Ringkonnakohus tegi, 11. oktoobril 2016 määruse, millega tühistas halduskohtu poolt 1. juulil 2016 kohaldatud esialgse õiguskaitse. Kokkuvõttes pidas Ringkonnakohus avalikku huvi koerte majutamiseks Paljassaare tee 85 varjupaika piisavalt kaalukaks, et lubada seda teha juba kohtumenetluse ajal, teatas linnavalitsuse pressiteenistus.
Ringkonnakohus leidis, et on ebausutav, et siseruumides peetavate koerte haukumine võiks olla sedavõrd vali, et tuua kaasa kaebajate hooneteni leviva müra lubamatult kõrge tasemel. Eelmise aasta statistika näitab, et varjupaigas viibib keskmiselt 14 koera, kellest neli on alla ühe aasta vanused. Kuivõrd varjupaigas on 26 siseboksi, on ilmne, et kõiki koeri ei peeta õues.
Tallinna linn peab tagama, et varjupaigast lähtuv müra jääb lubatud taseme piiridesse. Selleks on võimalik koeri vajadusel paigutada nii, et nende haukumise negatiivsed mõjud oleksid minimaalsed. Koertega jalutamist varjupaigas asuval jalutusplatsil ja läheduses paikneval looduslikul alal on võimalik korraldada nii, et koerte haukumine ei võimendu ja on ümbruskonna elanikele kõige väiksema mõjuga. Väliaedikutes peetavaid koeri on võimalik paigutada selliselt, et nad ei asu lähestikku või kõrvuti asetsevates boksides.
Ringkonnakohus arvestas esialgse õiguskaitse määruse tühistamisel ka koerte ja nende omanike huvidega. Kui koeraomanik ei tulnud oma koerale koheselt varjupaika järgi, tähendas see siiamaani seda, et koer transporditi mõnda teise Varjupaikade MTÜ opereeritavasse varjupaika Pärnus või Rakveres. Pikk transport võis avaldada negatiivset mõju nii koertele kui ka nende omanikele, kes pidid ootama kuni nende koer tagasi Tallinna transporditakse.


description: Stroomi rannas on laupäeval, 8. oktoobril suur sügislaat, mis paneb punkti ranna üritustehooajale.

title: Stroomi rannas on laupäeval sügislaat ja taluloomade näitus

maintext:
Laat algab kell 10 hommikul ja kestab kuni kella 18ni. Seekordne laada- ja lavaprogrammi teema on «Kuldsed 80-ndad». Keskpäeval algab laval mitmekülgne programm, kell 16 esineb pealaval tantsuansambel Black & White. Päeva lõpetab DJ Daniel Joy 80. aastate muusikahittidega. Üritus on kõikidele külastajatele tasuta. Osalejate vahel loositakse erinevaid auhindu, samuti toimuvad lava esisel platsil erinevad mängud, teatas Põhja-Tallinna valitsus.
Laadale tasub tulla terve perega, sest tegemist jätkub kõigile - lastealast koos batuutide ja kultuuriprogrammiga kuni sügisandide soetamise ja loomade näituseni välja.
«Just Ranna Rantšo taluloomade näitus kujunes eelmisel aastal üheks suurimaks laada tõmbenumbriks. Ka sel aastal oleme palunud erinevatel sulelistel ja karvastel kohale tulla, laadal on võimalik tutvuda näiteks Tüüringi kitsede, minilammaste, mägilammaste, Shetlandi poni, hiidküülikute, hanede ja paljude teiste taluloomadega,» ütles Põhja-Tallinna vanem Raimond Kaljulaid.
«Kasutage võimalust koos perega ja sõpradega mõnusalt aega veeta, sest tegu on aasta viimase õues toimuva suurema üritusega. Teatavasti otsustas Põhja-Tallinna kogukond mõni nädal tagasi vähendada linnaosa üritustele eraldatavat raha ja suunata see heakorda, seetõttu ei välista, et tänavune sügislaat jääb viimaseks,» lisas linnaosavanem.
Sügislaada päevakava
10.00 – 18.00 taluloomade näitus ja PTNK lasteala on avatud terve päev
12.00 linnaosa vanema Raimond Kaljulaidi tervitus
12.15 Kopli Noortemaja kollektiivid
14.00 JK Club demonstratsioon „ Kuldsed 80-ndad“ (moedisainer Julia Cviks)
14.30 tantsuansambel Kullaketrajad
15.00 Rahvaste Ühenduste Liit Lüüra kollektiivide esinemised
16.00 tantsuansambel Black & White
17.00 DJ Daniel Joy 80-ndate diskohittidega


description: Täna hommikul kella 6 paiku sai häirekeskus teate tulekahjust Põhja-Tallinnas Koplis, kus põles mahajäetud maja teine korrus ja pööning lahtise leegiga.

title: Fotod ja video: Tallinnas Kopli tänaval põles mahajäetud maja


description: Pirita linnaosavalitsus uurib võimalusi kolida korduvalt vandaalide ohvriks langenud Lurichi monument Pirita teelt ümber Pirita spordikeskuse alale.

title: Linnaosavalitsus viiks Lurichi kuju Pirita tee äärest ära

maintext:
Pirita linnaosavalitsuse avalike suhete nõunik Andre Hanimägi täpsustas, et kuju uus koht võiks olla tunneli ja spordikeskuse peamaja vahel. «Ehk siis Pirita spordikeskuse hoovi peal, kohe ees,» märkis Hanimägi.
Pirita linnaosa vanem Tõnis Mölderi sõnul räägib Lurichi Pirita spordikeskuse alale viimise kasuks mitu asjaolu.
Mölder tõi välja, et spordikeskus on teiseks koduks mitmesajale trennis käivale lapsele, lisaks külastavad kompleksi tervisesportlased Tallinnast ja mujaltki. «Spordisõprade juures on meie spordiajaloo suurkuju õige koht,» sõnas Mölder.
Ta lisas, et praegu jääb monument autotee kõrval märkamatuks.
Olulise argumendina tõi Mölder välja ka kuju turvalisuse, sest spordikeskust külastatakse nii varahommikul kui ka hilisõhtul, ala on valgustatud ning varustatud turvakaameratega.
Pirita spordikeskus ja Tallinna spordi- ja noorsooamet on asunud mõtet toetama, leides, et monument sobiks nii sümboolselt kui ka kompleksi ala arvestades kõige paremini just spordikeskusese alale.
Pirita teel asuv Amandus Adamsoni loodud Georg Lurichi kuju on üritatud varastada üle kümne korra, mis teeb sellest kõige enam varastada üritatud mälestusmärgi Tallinnas.
Viimati lõhuti monumenti eelmise aasta juunis, mil kurjategijad püüdsid Lurichi kuju aluselt lahti kangutada.
Paarikümne sentimeetri pikkuse Lurichi pronkskuju valmistas Amandus Adamsoni skulptuuri järgi kujur Tõnu Maarand. Skulptuur avati Pirita tee ääres 1996. aastal Lurichi 120. sünniaastapäevaks.


description: Paljassaare teel asuv Tallinna loomade varjupaik ümbritsetakse müraseinaga, et seal hoitavate koerte haukumine ei häiriks naabreid.

title: Fotod: loomade varjupaigale ehitatakse mürasein

maintext:
Linnale kuuluv varjupaik on avatud 1. juulist, kuid kohus keelas seal koerte majutamise. Keelu aluseks oli kaebus, et haukuvad koerad võivad häirida naabreid. Kohtumenetlus on praegu pooleli.
Kurioossel kombel peab vähemalt osa kaebajatest ka ise koeri ning ühe kaebaja koerad jooksevad aeg-ajalt lahtiselt Paljassaare teel ning on seal liikuvaid inimesi ka rünnanud.


description: Tallinnas Pärnu maantee ja Hirve põigu ristmikul juhtus täna kell 20.40 kahe auto vahel laupkokkupõrge, mille tagajärjel sai kaks inimest viga.

title: Laagris sai kahe auto kokkupõrkes kaks inimest viga


description: Ligi 20 protsenti munitsipaalüldhariduskoolide õpilastest tunneb end koolis olles pigem või täiesti õnnetuna, selgus Tallinna munitsipaalkoolide rahuloluküsitluse koondraportist.

title: Viiendik Tallinna õpilastest tunneb end koolis õnnetuna

maintext:
Kui 3. klassi õpilastest tundis end koolis olles väga õnnelikuna 41 protsenti ning väga õnnetuna 1 protsent, siis 11. klassiks olid vastavad näitajad 10 ja 7 protsenti, kusjuures väga ja pigem õnnetud õpilased moodustasid kokku juba enam kui kolmandiku.
Kui õnnelikuna end koolis olles tuntakse, klasside lõikes / Eesti Uuringukeskus
Õnnelikumad on nooremad ja edukamad õpilased
Eri kooliastmete puhul ilmnes seega selge tendents – mida vanema klassi õpilased, seda harvemini nad end koolis olles õnnelikuna tunnevad, selgus raportist.
Uuringu analüüs näitas, et õnnelikumad on need õpilased, kellele meeldib õppida ning kes on õppimises edukamad, kellel kulub õppimisele vähem aega ning kes tajuvad vähem kooliga seotud stressi. Õpilaste õnnelikkus koolis sõltub tugevalt õpilaste õppeedukusest, kuid paljuski ka vanusest ja konkreetse koolikeskkonnaga ehk suhete ja füüsilise keskkonnaga rahulolust.
Kui võrrelda võrdsete võimete ja sarnase taustaga poisse ning tüdrukuid, siis esimesed on oma olemuselt koolis pisut õnnelikumad. Keskmise õnnelikkuse osas aga poiste ja tüdrukute vahel olulisi erinevusi ei eksisteeri, kuna tüdrukud on õppetöös edukamad, mis on üheks peamiseks mõjuriks end koolis õnnelikuna tundmisel.
Vene õppekeelega koolides on õnnetuid vähem
Ilmnes, et Vene õppekeelega koolide õpilaste seas oli 5 protsendi võrra enam neid, kes tundsid end koolis olles väga õnnelikuna ning pea samavõrra vähem end pigem või väga õnnetuna tundvaid õpilasi.
Kui õnnelikuna end koolis olles tuntakse, kooli õppekeele alusel / Eesti Uuringukeskus
Koolistress on Tallinna koolides laialt levinud
Samaaegselt, kui õppimise kõrvalt muudeks tegevusteks jääv vaba aeg vanemates klassides järjepidevalt kahaneb, kasvavad ka koolistressi ilmingud. Koolis käimisega seoses pidevat väsimust, kehva meeleolu ja soovimatust koolis käia tunneb pidevalt või väga tihti kümnendik 3. klasside, viiendik 6. klasside, veidi alla kolmandiku 8. klasside ning rohkem kui kolmandik 11. klasside õpilastest.
Kuivõrd on õpilased tundnud koolis käimisega seoses pidevat väsimust, kehva meeleolu ja soovimatust koolis käia / Eesti Uuringukeskus
Pidevalt või väga tihti vaevab koolistress keskmisest sagedamini sisseastumiskatsetega koolide ning venekeelsetest enam eesti õppekeelega koolide õpilasi.
Samas on lapsevanemate seas õpilaste endiga võrreldes poole vähem neid, kellele nende laps on väljendanud tihti või väga tihti koolistressi. Seega on laste koolistress osaliselt vanemate eest varjatud. Sealjuures on erinevused 3. klasside lapsevanemate puhul oluliselt suuremad kui 11. klasside puhul, kus need on minimaalsed.
Tähelepanu õpikoormuse ja stressi vähendamisele
Uuringutulemuste valguses toodi välja, et selleks, et koolides oleks rohkem rahulolevamaid õpilasi, tuleks pöörata enam tähelepanu õpikoormuse ja kooliga seotud stressi vähendamisele, õpimotivatsiooni suurendamisele ning headele suhetele sidusrühmade vahel. Eriti tuleks kõigile neile aspektidele tähelepanu pöörata põhikooli teises ja kolmandas astmes ning gümnaasiumis.
Raportis seisab, et õpikoormuse ja koolistressi vähendamiseks tuleks riiklikul tasandil üle vaadata põhikooli ja eriti gümnaasiumi õppekavade kohustuslike ainete osakaal. Kohustuslike ainete osakaalu vähendamine võimaldaks rohkem rakendada individuaalset lähenemist jõukohase õpikoormuse määramisel, mille õpiülesanded soodustaksid iga õpilase arengut.
Üks võimalus õpikoormust vähendada on raportikoostajate sõnul ka senisest enama mitteformaalse õppe arvestamine formaalharidusüsteemis, seda eriti gümnaasiumiastmes. Mitteformaalne õpe võib aset leida väljaspool kooli ning on ette võetud teadlikult, eesmärgiga end arendada. Koolipidajad võiks koguda koolidelt parimaid praktikaid, kuidas on õppekavade täitmisel mitteformaalset haridust arvestatud, et julgustada vastavate praktikate laiemat levikut.
Uuringus osales 14 645 vastajat
Tallinna Haridusameti tellitud ning OÜ Eesti Uuringukeskuse läbi viidud uuringus osales kokku 60 munitsipaalüldhariduskooli Tallinnas, sealhulgas 21 vene õppekeelega kooli ning 6 HEV kooli. Uuringusse kaasati vastavalt koolitüübile õpilasi kõikidest kolmest õppeastmest ja gümnaasiumist (3., 6., 8., 11. klass). Lapsevanemate puhul kaasati uuringusse samade laste vanemad, kes osalesid ka uuringus.
2015/2016 kooliaasta teises pooles tehtud uuringus vastas kokku 14645 inimest, nendest 9281 olid õpilased, 3391 lapsevanemad, 1918 õpetajad, 55 koolijuhid.
Vastajate üldjaotus / Eesti Uuringukeskus
Uuringu eesmärk oli saada tagasisidet Tallinna munitsipaalüldhariduskoolide suundumustest tervikuna ning hinnata õppijate, lapsevanemate, õpetajate ja koolijuhtide rahulolu hariduse eri aspektidega – kuidas vastavad õppe sisu ja saavutatud tulemused ootustele, kuidas toetavad koolid elukestvaks õppeks vajalikke oskusi ja hoiakuid ning milline on tagasiside õpikeskkonnale ja sotsiaalsete suhetele.


description: Lasnamäel pikendatakse parkidesse suveperioodiks paigaldatud plastmassist biotualettide kasutusperioodi kubni novembri lõpuni.

title: Lasnamäe ajutised tualetid jäävad avatuks novembri lõpuni

maintext:
«Arvestades parkide külastate ja piirkonna elanike soove on pikendatud avalike tualettide kasutusperioodi kuni 31.11.2016.a,» teatas linnaosavalitsus.
Ajutise plastmassist biotualetid on paigaldatud Pae parki, Koorti haljasalale, Katleri peremänguväljakule, Vormsi peremänguväljakule ja Tondiloo parki. Tualettide kasutamine on tasuta.


authors:
Reporter
Georgi Beltadze

description: Mereakadeemia endises hoones Lasnamäel Mustakivi teel puhkes reede pärastlõunal tulekahju.

title: Fotod ja video: põles Mereakadeemia vana maja

maintext:
11-korruselises hoones põles maapinnast kuni seitsmenda korruseni trepikojas prügi. Neljandalt kuni seitsmenda korruseni oli tuli tunginud lisaks trepikojale muudesse ruumidesse.
Päästjad panid tulekahjule piiri kella 17.35ks. Hetkel tehakse järelkustutustöid, keegi viga pole saanud.
Päästeamet teatas Twitteris, et 11-korruselises hoones sai põleng alguse koristustööde käigus, hetkel teadmata asjaoludel. Õnnetuse täpse tekkepõhjuse selgitab uurimine.
Mereakadeemia kolis Mustakivi teelt paari aasta eest Koplisse ning pärast seda on hoone seisnud tühjalt. Peagi algab hoones renoveerimistööd.


description: Eile õhtul Harjumaal Kose vallas puhkenud tulekahjus hävis Flagmore ASi lipumastivabriku lao- ja tootmishoone, tulekahjujärgne pilt Kolu külas näeb välja üsna trööstitu.

title: Värsked fotod ja video: lipumastivabrik pärast suurt põlengut

maintext:
Häirekeskusele andis tulekahjust teada turvafirma patrull kell 21.13. Päästjad hoidsid ära tule leviku kontorile ja teisele laohoonele, kuid kahekorruseline vabrikuhoone hävis tules täielikult. Hoone kustutustööd lõpetati kell 3.39, kuid päästjad käisid kohapeal ka täna hommikul, et teha järelkustutust.
Esialgsetel andmetel sai põleng alguse hoone laoruumist, kuid selle täpsema põhjuse peab selgitama uurimine.
Firma juhataja Rivo Sisas tunnistas hilisõhtul sündmuskohalt, et esialgu pole veel aimugi, millest kahjutuli lahti läks. Põlengust õnnestus päästa vaid kontorihoone, tehas kogu sisustuse, tehnika ja tootmisvahenditega hävis. Sisas nentis, et kuna tootmisel kasutab firma kemikaale, siis oli tehases ka neid.
Ta märkis, et tehas oli kindlustatud, kuid kindlasti tähendab hoone häving firmale pikemat sunnitud tootmispausi. Kas uus hoone ehitatakse üles samas kohas Kolu külas, on samuti veel selgusetu.
Firma kodulehe andmetel kuulub Flagmore AS Flagholding OY kontserni, mis on maailma suurim klaasplastikust lipumastide ja Põhjamaade suurim lippude valmistaja.


description: Tallinna kesklinnas avatakse homme kümme rattarendipunkti, kus ootab sõitjaid kokku sada jalgratast.

title: Sada laenujalgratast ootab homsest Tallinna kesklinnas sõitjaid

maintext:
«Tegemist on ajaloolise sündmusega, sest aastaid on nii Tallinnas kui teistes Eesti linnades räägitud rattarendi käivitamisest. Tegemist on erakapitalil põhineva teenusega, Tallinna linn ei ole sellesse oma eelarve vahendeid paigutanud,» rääkis abilinnapea Arvo Sarapuu.
Ta lisas, et praegu on linna paigaldatud kümme rattarendi punkti koos saja jalgrattaga. «Kokku kavatseme rajada 35 rendipunkti ehk vahetusjaama, kus on 350 jalgratast. Tallinn peaks olema selline linn, kus kõik, kes tahavad jalgrattaga sõita, peavad seda saama,» lausus abilinnapea.
«Võidakse küsida, et miks avada rattarent just vastu talve? Esiteks tahame õpetada inimesi ka talvel rattaga sõitma, teine asi on enne kevadet asja katsetada ning see kevadise rattahooaja alguseks sisse töötada,» ütles Sarapuu.
«Rattarendi kasutamiseks on kolm võimalust, millest kaks on seotud äpiga, mis tuleb nutiseadmesse tõmmata ning registreeruda kasutajaks. Kolmas võimalus ratta rentimiseks on telefoniteenus, kus rentija peab kontakteeruma rattal oleva kõnekeskusega, mis peale isiku tuvastamist võimaldab ratta rendi,» selgitas Sarapuu.
Tallinna rohelise kaardi omanikul on võimalik peale esmaste seadistuste tegemist järgnevatel kordadel rentida ratast vaid rohelise kaardiga. Selleks peab kaardil olema vähemalt kümme eurot. Mobiiliäppi on võimalik siduda ka krediit- või deebetkaardiga, nii et edaspidi toimub rattarent vastava kaardiga.
Hinnakirja järgi on jalgrattarent esimesed 30 minutit tasuta, 30-60 minutit maksab üks euro, iga järgnev tund samuti üks euro ja 24 tundi kümme eurot.
Jalgratta renditeenuse hanke võitis Läti päritoluga osaühing Project 56, kes esindab Eestis SixtBicycle ja Nextbike kaubamärke. Need kaubamärgid on tuntud paljudes Euroopa riikides ning nende laenuratastega sõidetakse näiteks Riias ja Jurmalas.
Kesklinnas asuvad rataste rendipunktid Teatri väljak 1 ees, Mere puiesteel Kanuti aia juures, Narva maanteel Tallinna Ülikooli ees, Toompargis (Nunne tn. 17), Rannamäe teel Linnahalli trammipeatuse lähistel, Keskturu juures (Lastekodu 14 ees), Odra tänaval Autobussijaama peatuses, Pirita tee promenaadil (Russalka lähedal), Vabaduse väljakul Jaani kiriku kõrval ning Kaarli puiesteel kahe sõidusuuna vahel Kaarli kiriku poolses otsas.


description: 18. augustil alanud Lükati silla remont kestab 30. oktoobrini, siis avatakse sild ja Lükati tee taas liikluseks.

title: Fotod: Lükati sild valmib oktoobri lõpuks

maintext:
Tallinna kommunaalameti juhataja Tarmo Sulg kinnitas, et silla remont edeneb plaanipäraselt ning selle lõpptähtaeg on 30. oktoober.
Lükati silla renoveerimistööde eesmärk on parandada silla tehnilist seisukorda ja visuaalset väljanägemist, suurendada ohutust ja tagada sademevee ärajuhtimine. Silla remondi käigus puhastatakse konstruktsioonilaagrid, rajatakse uued servaprussid, pealesõiduplaadid, hüdroisolatsioon ning katendikihid, samuti uus kergliiklusrinnatis, mille külge paigaldatakse põrkepiire. Peale selle rajatakse kaks raudbetoonist teenistuslikku treppi.
Silla laiuseks saab olema 10,3 meetrit ja silla gabariidiks 9,7 meetrit. Lükati silla renoveerimise tööprojekti koostas OÜ Järelpinge Inseneribüroo. Tööde lepinguline maksumus on 274 560,07 eurot.


description: Tallinnas üle Tehnika tänava ja raudtee kulgeval Pärnu maantee viaduktil remonditakse kuni oktoobri lõpuni teekatet ning sel ajal tuleb arvestada mõningate liikluspiirangutega.

title: Pärnu maantee viaduktil on lähiajal kitsavõitu

maintext:
Kommunaalameti juhataja asetäitja Tarmo Sule sõnul on viadukti asfaltkate juba viis-kuus aastat vana ning tublisti kulunud. Sulg rääkis, et paralleelselt trammitee rekonstrueerimisega korrastati osaliselt ka viadukti, kuid ülejäänud osa on tänaseks nii kulunud, et oli viimane aeg sellega midagi ette võtta.
«Praegu uuendataksegi seda osa, mida eelmisel korral ei tehtud ja kus teekattel on parajad roopad sees. Kui seal veel üks hooaeg naastrehvidega sõita, siis läheks asi juba ohtlikuks. Viaduktidel toimub külmumine ja soojenemine teisiti kui tavalisel sõiduteel ja seal püüame võimalikult ideaalilähedast teekatet hoida,» lausus Sulg.
Viaduktil võib korraga suletud olla üks sõidurada iga päev kella 10-16. Tänava sulgemise loa kohaselt võib seal teetöid teha ka tipptunniväliselt õhtust hommikuni ehk kella seitsmest õhtul kuni kella seitsmeni hommikul.